SÚD PRE VEREJNÚ SLUŽBU EURÓPSKEJ ÚNIE

KONSOLIDOVANÉ ZNENIE

ROKOVACIEHO PORIADKU SÚDU PRE VEREJNÚ SLUŽBU EURÓPSKEJ ÚNIE

(2010/C 177/03)

Toto vydanie zahŕňa:

Rokovací poriadok Súdu pre verejnú službu Európskej únie z 25. júla 2007 (Ú. v. EÚ L 225, 29. 8. 2007, s. 1, opravy Ú. v. EÚ L 69, 13. 3. 2008, s. 37) a zmeny a doplnenia vyplývajúce z nasledujúcich aktov:

Toto vydanie nie je právne záväzné. Z tohto dôvodu neobsahuje podpisy a odôvodnenia.

KONSOLIDOVANÉ ZNENIE ROKOVACIEHO PORIADKU SÚDU PRE VEREJNÚ SLUŽBU EURÓPSKEJ ÚNIE

z 25. júla 2007 (1)

ÚVODNÉ USTANOVENIA

Článok 1

Vymedzenie pojmov

1. V tomto poriadku sa:

— ustanovenia Zmluvy o fungovaní Európskej únie označujú číslom príslušného článku, za ktorým nasleduje skratka „ZFEÚ“,

— ustanovenia Zmluvy o založení Európskeho spoločenstva pre atómovú energiu označujú číslom článku, za ktorým nasleduje skratka „ZESAE“,

— Protokol o Štatúte Súdneho dvora Európskej únie označuje ako „Štatút“

— nariadenie, ktorým sa ustanovuje Služobný poriadok úradníkov Európskej únie a Podmienky zamestnávania ostatných zamestnancov Európskej únie označuje ako „služobný poriadok“.

2. Na účely uplatňovania tohto poriadku:

— pojem „Súd“ označuje Súd pre verejnú službu Európskej únie, alebo vo veciach, ktoré prejednáva komora alebo samosudca, túto komoru alebo tohto samosudcu,

— pojem „predseda Súdu“ označuje výlučne predsedu tohto súdneho orgánu, pričom pojem „predseda“ označuje predsedu rozhodovacieho zloženia,

— pojmy „inštitúcia“ alebo „inštitúcie“ označujú inštitúcie Únie, orgány, úrady a agentúry, ktoré sú zriadené zmluvami alebo aktom prijatým na ich vykonanie a ktoré môžu byť účastníkmi konania na Súde.

HLAVA I

ORGANIZÁCIA SÚDU

Kapitola prvá

PREDSEDA A ČLENOVIA SÚDU

Článok 2

Funkčné obdobie sudcov

1. Funkčné obdobie sudcu začína odo dňa uvedeného v jeho menovacom dekréte.

2. Ak tento deň nie je uvedený v menovacom dekréte, začína toto obdobie odo dňa vystavenia dekrétu.

Článok 3

Zloženie sľubu

1. Pred nástupom do funkcie sudca skladá pred Súdnym dvorom tento sľub:

„Sľubujem, že budem svoju funkciu vykonávať nestranne a podľa svojho najlepšieho svedomia; sľubujem, že budem zachovávať mlčanlivosť o obsahu porád.“

2. Bezprostredne po zložení sľubu podpíše sudca vyhlásenie, ktorým sa slávnostne zaväzuje dodržiavať počas výkonu svojej funkcie a aj po jej skončení povinnosti z nej vyplývajúce, najmä čestnosť a obozretnosť pri prijímaní určitých funkcií alebo výhod po ukončení výkonu tejto funkcie.

Článok 4

Odvolanie a uvoľnenie z funkcie sudcu

1. Ak má Súdny dvor po porade so Súdom rozhodnúť, že sudca už nespĺňa požadované podmienky alebo si už neplní povinnosti vyplývajúce z jeho funkcie, predseda Súdu ho vyzve, aby sa dostavil na neverejné zasadnutie bez účasti tajomníka a predniesol svoje pripomienky.

2. Stanovisko Súdu musí byť odôvodnené.

3. Stanovisko, podľa ktorého sudca Súdu už nespĺňa nevyhnutné podmienky alebo si už neplní povinnosti vyplývajúce z jeho funkcie, musí byť prijaté aspoň nadpolovičnou väčšinou hlasov sudcov Súdu. V tomto prípade sa Súdnemu dvoru oznámi podrobný rozpis hlasovania.

4. Hlasovanie je tajné, dotknutý sudca sa na porade a hlasovaní nezúčastňuje.

Článok 5

Poradie

1. S výnimkou predsedu Súdu a predsedov komôr sa poradie sudcov určuje podľa odslúžených rokov.

2. Pri rovnosti odslúžených rokov rozhoduje o ich poradí vek.

3. Sudcom, ktorí sú po uplynutí funkčného obdobia opäť vymenovaní, sa zachováva ich doterajšie poradie.

Článok 6

Voľba predsedu Súdu

1. Sudcovia si v súlade s článkom 4 ods. 1 prílohy I Štatútu zvolia z vlastných radov predsedu Súdu na tri roky. Predseda Súdu môže byť opätovne zvolený.

2. Ak sa výkon funkcie predsedu Súdu skončí pred riadnym uplynutím funkčného obdobia, zvolí Súd jeho nástupcu na ostávajúce obdobie.

3. Pri voľbách uvedených v tomto článku sa hlasuje tajne. Zvolený je sudca, ktorý získa hlasy od viac ako polovice sudcov Súdu. Ak žiadny sudca nezíska túto väčšinu, uskutočnia sa ďalšie kolá volieb až dovtedy, kým sa táto väčšina nedosiahne.

4. Meno predsedu Súdu sa uverejní v Úradnom vestníku Európskej únie.

Článok 7

Právomoci predsedu Súdu

1. Predseda Súdu riadi činnosť a správu Súdu.

2. Predseda Súdu vedie pojednávania a porady na neverejných zasadnutiach:

— pléna,

— komory zloženej z piatich sudcov,

— komory zloženej z troch sudcov, ak je jej členom.

Článok 8

Nahradenie predsedu Súdu

V prípade neprítomnosti alebo inej prekážky vo výkone funkcie predsedu Súdu alebo ak táto funkcia nie je obsadená, vykonáva ju niektorý zo sudcov podľa poradia ustanoveného v článku 5.

Kapitola druhá

ROZHODOVACIE ZLOŽENIA

Článok 9

Rozhodovacie zloženia

Podľa článku 4 ods. 2 prílohy I Štatútu rozhoduje Súd v pléne, v päťčlennej komore, v trojčlenných komorách alebo ako samosudca.

Článok 10

Vytváranie komôr

1. Súd zriaďuje komory zložené z troch sudcov. Môže zriadiť komoru zloženú z piatich sudcov.

2. Súd rozhoduje o pridelení sudcov do komôr. Ak počet sudcov pridelených do komory prevyšuje počet sudcov zasadajúcich v komore, rozhodne o spôsobe určenia sudcov zúčastňujúcich sa v rozhodovacom zložení.

3. Rozhodnutia prijaté v súlade s týmto článkom sa uverejnia v Úradnom vestníku Európskej únie.

Článok 11

Predsedovia komôr

1. Sudcovia si v súlade s článkom 4 ods. 3 prílohy I Štatútu zvolia z vlastných radov predsedov komôr zložených z troch sudcov na tri roky. Voľba sa uskutoční podľa postupu upraveného v článku 6 ods. 3. Predsedovia komôr môžu byť opätovne zvolení.

2. Ustanovenia článku 6 ods. 2 a 4 sa použijú primerane.

3. Predsedovia komôr riadia činnosť svojej komory a vedú jej pojednávania, ako aj porady.

4. V prípade neprítomnosti alebo inej prekážky vo výkone funkcie predsedu komory, alebo ak táto funkcia nie je obsadená, vykonáva ju niektorý zo sudcov tejto komory podľa poradia ustanoveného v článku 5.

5. Predseda Súdu predsedá rozhodovaciemu zloženiu, ak v ňom vo výnimočných prípadoch zasadá na účely jeho doplnenia.

Článok 12

Riadne rozhodovacie zloženie – Prideľovanie vecí komorám

1. Pokiaľ články 13 a 14 neustanovujú inak, Súd zasadá v trojčlenných komorách.

2. Súd stanoví pravidlá, na základe ktorých sa veci pridelia jednotlivým komorám.

3. Rozhodnutie prijaté podľa odseku 2 sa uverejní v Úradnom vestníku Európskej únie.

Článok 13

Postúpenie veci plénu alebo komore zloženej z piatich sudcov

1. Ak to odôvodňuje zložitosť právnych otázok, dôležitosť veci alebo osobitné okolnosti, môže byť vec postúpená na prejednanie a rozhodnutie plénu alebo komore zloženej z piatich sudcov.

2. Rozhodnutie o postúpení veci prijme Súd zasadajúci v pléne na návrh komory, ktorá vec prejednáva, alebo na návrh niektorého člena Súdu. Takéto rozhodnutie možno prijať kedykoľvek v priebehu konania.

Článok 14

Postúpenie veci samosudcovi

1. Veci pridelené komore zloženej z troch sudcov môžu byť prejednané a rozhodnuté sudcom spravodajcom konajúcim ako samosudca, ak je to účelné so zreteľom na jednoduchosť právnej alebo skutkovej otázky, na obmedzenú dôležitosť veci a neexistenciu iných osobitných okolností.

Postúpenie samosudcovi je vylúčené vo veciach, ktoré sa týkajú otázok zákonnosti všeobecne záväzného právneho aktu.

2. Rozhodnutie o postúpení veci prijme jednomyseľne komora, ktorá vec prejednáva, po vypočutí účastníkov konania. Takéto rozhodnutie možno prijať kedykoľvek v priebehu konania.

3. V prípade neprítomnosti alebo prekážky vo výkone funkcie samosudcu, ktorému bola vec postúpená, určí predseda sudcu, ktorý ho nahradí.

4. Samosudca vráti vec komore, ak zistí, že už nie sú splnené podmienky uvedené v odseku 1.

5. V konaní o veciach prejednávaných samosudcom vykonáva právomoc predsedu tento samosudca.

Kapitola tretia

KANCELÁRIA SÚDU A INÉ ODDELENIA

Oddiel prvý – Kancelária Súdu

Článok 15

Vymenovanie tajomníka

1. Súd vymenúva svojho tajomníka.

2. Dva týždne pred určeným termínom vymenovania informuje predseda Súdu sudcov o prihláškach podaných na túto funkciu.

3. Vymenovanie sa uskutoční spôsobom ustanoveným v článku 6 ods. 3.

4. Meno zvoleného tajomníka sa uverejní v Úradnom vestníku Európskej únie.

5. Tajomník sa vymenúva na šesť rokov. Môže byť opätovne vymenovaný.

6. Pred nástupom do funkcie skladá tajomník pred Súdom sľub uvedený v článku 3.

Článok 16

Skončenie výkonu funkcie tajomníka

1. Tajomník môže byť odvolaný zo svojej funkcie iba vtedy, ak už nespĺňa požadované podmienky alebo ak si neplní povinnosti vyplývajúce z jeho funkcie; Súd rozhodne po tom, čo mu dal možnosť vyjadriť sa.

2. Ak tajomník prestane vykonávať svoju funkciu pred riadnym uplynutím funkčného obdobia, Súd vymenuje nového tajomníka na šesť rokov.

Článok 17

Zástupca tajomníka

Rovnakým spôsobom, akým vymenoval tajomníka, môže Súd vymenovať jeho zástupcu, ktorý mu pomáha a zastupuje ho v rozsahu ustanovenom v pokynoch pre tajomníka uvedených v článku 19 ods. 4.

Článok 18

Neprítomnosť tajomníka alebo iná prekážka

Ak sú tajomník a prípadne jeho zástupca neprítomní alebo v prípade inej prekážky, alebo ak nie sú ich funkcie obsadené, predseda Súdu poverí niektorého úradníka alebo dočasného zamestnanca vykonávaním funkcie tajomníka.

Článok 19

Povinnosti tajomníka

1. Tajomník pomáha Súdu, jeho predsedovi a sudcom pri výkone ich funkcií. Tajomník je pod dohľadom predsedu Súdu zodpovedný za správu a činnosť kancelárie Súdu.

2. Tajomník uchováva pečate. Je zodpovedný za archív a za uverejňovanie úradných publikácií Súdu. Tajomník je pod dohľadom predsedu Súdu zodpovedný za prijímanie, odosielanie a uloženie všetkých písomností, ako aj za ich doručovanie v rozsahu ustanovenom týmto poriadkom.

3. S výhradou ustanovení článku 4, článku 16 ods. 1 a článku 27 sa tajomník zúčastňuje všetkých zasadnutí Súdu.

4. Súd vydá na návrh svojho predsedu pokyny pre tajomníka. Tieto pokyny sa uverejnia v Úradnom vestníku Európskej únie.

Článok 20

Vedenie registra

1. Pod dohľadom tajomníka vedie kancelária Súdu register, do ktorého sa zapisujú všetky podania a prílohy k nim.

2. Pravidlá vedenia registra sú ustanovené v pokynoch pre tajomníka uvedených v článku 19 ods. 4.

3. Každý, kto má odôvodnený záujem, môže nahliadnuť do registra v kancelárii Súdu a po zaplatení poplatku podľa sadzobníka stanoveného Súdom na základe návrhu tajomníka si z neho môže dať vyhotoviť kópie alebo výpisy.

4. Účastníci konania môžu po zaplatení príslušného poplatku získať tiež ďalšie kópie podaní, ako aj rozsudkov a uznesení.

5. Žiadna tretia osoba, súkromná či verejná, nemôže nahliadnuť do spisu alebo jeho časti bez výslovného súhlasu predsedu udeleného po vypočutí účastníkov konania. Súhlas možno udeliť len na základe písomnej žiadosti obsahujúcej podrobné odôvodnenie oprávneného záujmu na nahliadnutí do spisu.

Oddiel druhý – Iné oddelenia

Článok 21

Úradníci a ostatní zamestnanci

1. Úradníci a ostatní zamestnanci, ktorých úlohou je priamo pomáhať predsedovi Súdu, sudcom a tajomníkovi, sú menovaní podľa služobného poriadku. Podliehajú tajomníkovi pod dohľadom predsedu Súdu.

2. Pred nástupom do svojej funkcie skladajú pred predsedom Súdu a za účasti tajomníka tento sľub:

„Sľubujem, že funkciu, ktorá mi bola zverená Súdom pre verejnú službu Európskej únie, budem vykonávať čestne, obozretne a podľa svojho najlepšieho svedomia.“

Článok 22

Správa a finančné riadenie Súdu

Pod dohľadom predsedu Súdu a za pomoci oddelení Súdneho dvora a Všeobecného súdu zabezpečuje tajomník správu, finančné riadenie a účtovníctvo Súdu.

Kapitola štvrtá

ČINNOSŤ SÚDU

Článok 23

Dátum, hodina a miesto zasadnutia Súdu

1. Dátum a hodinu zasadnutí Súdu určuje predseda.

2. Súd môže pre jedno alebo viac zasadnutí určiť ako miesto zasadnutia miesto odlišné od sídla Súdu.

Článok 24

Kvórum

Súd môže platne zasadať iba, ak sa dosiahne toto kvórum:

— päť sudcov v prípade pléna,

— traja sudcovia v prípade komory zloženej z piatich sudcov a komôr zložených z troch sudcov.

Článok 25

Neprítomnosť alebo prekážka vo výkone funkcie sudcu

1. Ak sa z dôvodu neprítomnosti alebo prekážky vo výkone funkcie sudcu nedosiahne kvórum, predseda odročí zasadnutie dovtedy, kým neprítomnosť alebo prekážka vo výkone funkcie nepominie.

2. V záujme dosiahnutia kvóra v rámci komory môže predseda, ak to vyžaduje riadny výkon spravodlivosti, doplniť rozhodovacie zloženie iným sudcom tej istej komory, alebo, ak sa to nedá, navrhnúť predsedovi Súdu, aby určil sudcu z inej komory. Sudcovia náhradníci sa budú určovať postupne podľa poradia ustanoveného v článku 5, pričom, pokiaľ to bude možné, sa na tieto účely do poradia nezahrnie predseda Súdu a ani predsedovia komôr.

3. Ak sa rozhodovacie zloženie doplní podľa odseku 2 po pojednávaní, opätovne sa otvorí ústna časť konania.

Článok 26

Neprítomnosť alebo prekážka vo výkone funkcie sudcu komory zloženej z piatich sudcov pred pojednávaním

V prípade neprítomnosti alebo prekážky vo výkone funkcie sudcu komory zloženej z piatich sudcov pred pojednávaním určí predseda Súdu iného sudcu, a to postupne podľa poradia ustanoveného v článku 5. Pokiaľ sa nepodarí doplniť počet na piatich sudcov, môže sa uskutočniť pojednávanie, ak sa dosiahne požadované kvórum.

Článok 27

Porada

1. Porady Súdu sú neverejné.

2. Na poradách sa zúčastňujú len tí sudcovia, ktorí boli prítomní na pojednávaní.

3. V súlade s článkom 17 prvým odsekom Štatútu a článkom 5 prvým odsekom prílohy I tohto Štatútu sú rozhodnutia Súdu platné len vtedy, ak zasadá nepárny počet jeho sudcov.

Ak sa stane, že je v komore zloženej z piatich sudcov alebo pléne pre neprítomnosť alebo prekážku vo výkone funkcie sudcu počet sudcov párny, sudca s najnižším poradím ustanoveným v článku 5 sa nezúčastní na porade, ak nie je sudcom spravodajcom. V takom prípade sa na porade nezúčastní sudca, ktorý je druhý služobne najmladší.

4. Každý sudca, ktorý sa zúčastňuje na porade, prednesie svoj názor s odôvodnením.

Ktorýkoľvek sudca môže požiadať, aby sa pred hlasovaním položila akákoľvek otázka v ním zvolenom jazyku a aby bola písomne oznámená ostatným sudcom.

Závery schválené väčšinou sudcov po záverečnej diskusii určujú rozhodnutie Súdu. Sudcovia hlasujú v opačnom poradí, ako je ustanovené v článku 5.

O názorových rozdieloch týkajúcich sa predmetu, znenia alebo poradia otázok, alebo výkladu hlasovania rozhodne Súd.

5. Ak sa porada týka správnych záležitostí Súdu, zúčastňuje sa na nej aj tajomník, ak Súd nerozhodne inak.

6. Ak Súd zasadá v neprítomnosti tajomníka, poverí sudcu s najnižším poradím ustanoveným v článku 5, aby v prípade potreby vyhotovil zo zasadnutia zápisnicu, ktorú podpisuje predseda a sudca, ktorý ju vyhotovil.

Článok 28

Súdne prázdniny

1. S výhradou osobitného rozhodnutia Súdu sa súdne prázdniny stanovujú takto:

— od 18. decembra do 10. januára,

— od nedele pred Veľkou nocou do druhej nedele po Veľkej noci,

— od 15. júla do 15. septembra.

2. Počas súdnych prázdnin je výkon funkcie predsedu Súdu v jeho sídle zabezpečený tak, že predseda Súdu ostáva v spojení s tajomníkom alebo tak, že predseda Súdu poverí zastupovaním predsedu niektorej komory alebo iného sudcu.

V naliehavom prípade môže predseda Súdu zvolať sudcov.

3. Súd dodržiava oficiálne sviatky v mieste svojho sídla.

4. Súd môže v odôvodnených prípadoch poskytnúť ktorémukoľvek sudcovi dovolenku.

Kapitola piata

JAZYKOVÝ REŽIM

Článok 29

Jazykový režim

Podľa článku 257 šiesteho odseku ZFEÚ, článku 64 Štatútu a článku 7 ods. 2 prílohy I tohto Štatútu sa na Súd uplatňujú ustanovenia Rokovacieho poriadku Všeobecného súdu o používaní jazykov.

Kapitola šiesta

PRÁVA A POVINNOSTI ZÁSTUPCOV ÚČASTNÍKOV KONANIA

Článok 30

Výsady, imunity a výhody

1. Zástupcovia účastníkov konania, ktorí vystupujú pred Súdom alebo na základe jeho dožiadania pred iným súdnym orgánom, požívajú imunitu vo vzťahu k svojim ústnym vyjadreniam a písomným podaniam týkajúcich sa veci alebo účastníkov konania.

2. Zástupcovia účastníkov konania požívajú okrem toho tieto ďalšie výsady a výhody:

a) žiadne z dokumentov a listín týkajúcich sa konania nepodliehajú prehliadke a nesmú byť zadržané. V prípade spochybnenia môžu colní úradníci alebo polícia tieto dokumenty a listiny zapečatiť a bezodkladne odovzdať na preskúmanie Súdu za prítomnosti tajomníka a dotknutej osoby;

b) zástupcovia účastníkov konania majú nárok na pridelenie devízových prostriedkov potrebných na plnenie svojich úloh;

c) zástupcovia účastníkov konania majú právo na úplnú voľnosť pohybu pri plnení svojich úloh.

3. Výsady, imunity a výhody ustanovené v odsekoch 1 a 2 sa udeľujú výhradne v záujme riadneho priebehu súdneho konania.

4. Súd môže rozhodnúť o zbavení imunity, ak usúdi, že sa tým nenaruší riadny priebeh súdneho konania.

Článok 31

Postavenie zástupcov účastníkov konania

Oprávnené osoby môžu požívať výsady, imunity a výhody určené v článku 30 až po preukázaní svojho postavenia nasledujúcim spôsobom:

a) splnomocnení zástupcovia úradným dokladom vystaveným účastníkom, ktorého zastupujú; jeho kópiu účastník bezodkladne doručí tajomníkovi;

b) poradcovia a advokáti osvedčením podpísaným tajomníkom. Platnosť tohto osvedčenia je časovo obmedzená a podľa dĺžky súdneho konania môže byť skrátená alebo predĺžená.

Článok 32

Vylúčenie z konania

1. Ak sa Súd domnieva, že správanie zástupcu účastníka konania pred Súdom alebo voči predsedovi, sudcovi alebo tajomníkovi, je nezlučiteľné s dôstojnosťou Súdu alebo s požiadavkami riadneho výkonu spravodlivosti, alebo ak zástupca zneužíva svoje oprávnenia na iné účely než tie, na ktoré mu boli udelené, upovedomí o tom dotknutú osobu. Súd o tom môže vyrozumieť príslušné orgány, pod ktorých právomoc spadá dotknutá osoba; kópia listu zaslaného týmto orgánom je doručená uvedenej dotknutej osobe.

Z tých istých dôvodov môže Súd uznesením dotknutú osobu kedykoľvek po jej vypočutí vylúčiť z konania. Toto uznesenie je ihneď vykonateľné.

2. Ak je zástupca účastníka konania vylúčený z konania, konanie sa preruší na čas určený predsedom tak, aby si dotknutý účastník mohol zvoliť iného zástupcu.

3. Rozhodnutia prijaté podľa ustanovení tohto článku môžu byť zrušené.

HLAVA II

KONANIE

Kapitola prvá

PÍSOMNÁ ČASŤ KONANIA

Článok 33

Všeobecné ustanovenia

1. Písomná časť konania pozostáva z podania žaloby a vyjadrenia žalovaného, ako aj z repliky a dupliky v súlade s podmienkami ustanovenými v článku 41.

2. Predseda určí lehoty na predloženie podaní.

Článok 34

Predkladanie podaní

1. Originál každého podania musí byť podpísaný zástupcom účastníka konania.

Súdu sa predkladá originál a všetky v ňom uvedené prílohy spolu s piatimi kópiami určenými Súdu a po jednej kópii pre každého účastníka konania. Správnosť týchto kópií potvrdzuje účastník konania, ktorý ich predkladá.

2. Inštitúcie musia navyše v lehotách určených Súdom predložiť preklady všetkých podaní, ktorých sú autormi, do iných jazykov uvedených v článku 1 nariadenia Rady č. 1. Ustanovenia odseku 1 druhého pododseku sa použijú primerane.

3. Na každom podaní sa uvedie dátum. Pre počítanie procesných lehôt je rozhodujúci dátum doručenia podania do kancelárie Súdu.

4. Ku každému podaniu musí byť priložený spis obsahujúci písomnosti a dokumenty, na ktoré sa účastník odvoláva, vrátane ich zoznamu.

5. Ak je z dôvodu rozsiahlosti niektorý spisový dokument priložený iba vo forme výňatkov, celý dokument alebo jeho úplná kópia sa uloží v kancelárii Súdu.

6. Bez toho, aby boli dotknuté ustanovenia odsekov 1 až 4, sa deň, keď bola kópia podpísaného originálu podania spolu so zoznamom dokumentov uvedených v odseku 4 doručená kancelárii Súdu technickými komunikačnými prostriedkami dostupnými Súdu, považuje za deň doručenia podania na účely zachovania procesných lehôt za predpokladu, že podpísaný originál podania spolu s prílohami a kópiami uvedenými v odseku 1 druhom pododseku sa predloží kancelárii Súdu najneskoršie do desiatich dní po doručení jeho kópie. Na túto desaťdňovú lehotu sa článok 100 ods. 3 nepoužije.

7. Bez toho, aby boli dotknuté ustanovenia odseku 1 prvého pododseku a ustanovenia odsekov 2 až 4, môže Súd svojím rozhodnutím určiť podmienky, za ktorých sa podanie zaslané do kancelárie Súdu prostredníctvom elektronickej pošty považuje za originál tohto podania. Toto rozhodnutie sa uverejní v Úradnom vestníku Európskej únie.

Článok 35

Žaloba

1. Žaloba uvedená v článku 21 Štatútu obsahuje:

a) meno a adresu žalobcu;

b) označenie a adresu zástupcu žalobcu;

c) označenie žalovaného, proti ktorému žaloba smeruje;

d) predmet konania a návrhy rozhodnutia žalobcu;

e) skutkové a právne dôvody a tvrdenia;

f) v prípade potreby návrhy dôkazov.

2. Prílohu žaloby v prípade potreby tvoria:

a) právny akt, ktorého zrušenie sa navrhuje;

b) sťažnosť v zmysle článku 90 ods. 2 služobného poriadku a rozhodnutie o tejto sťažnosti, spolu s uvedením dátumu podania sťažnosti a doručenia rozhodnutia.

3. Pre potreby konania žaloba obsahuje:

— určenie adresy na doručovanie v mieste sídla Súdu a tiež meno osoby splnomocnenej prijímať doručované písomnosti,

— alebo súhlas zástupcu účastníka konania s doručovaním písomností iným technickým komunikačným prostriedkom dostupným Súdu spolu s označením tohto technického komunikačného prostriedku,

— alebo oba vyššie uvedené spôsoby doručovania písomností.

4. Ak žaloba nespĺňa náležitosti uvedené v odseku 3, sú pre potreby konania všetky písomnosti určené účastníkovi konania až do odstránenia nedostatkov doručované doporučenou poštovou zásielkou adresovanou jeho zástupcovi. Odchylne od ustanovení článku 99 ods. 1 sa za riadne doručenie doporučenej zásielky považuje odovzdanie na pošte v mieste sídla Súdu.

5. Advokát žalobcu musí v kancelárii Súdu uložiť osvedčenie o tom, že je oprávnený zastupovať v konaní pred súdnym orgánom v niektorom členskom štáte alebo v štáte, ktorý je zmluvnou stranou Dohody o Európskom hospodárskom priestore.

Článok 36

Odstránenie nedostatkov podania

Ak žaloba nespĺňa náležitosti ustanovené v článku 35 ods. 1 písm. a), b) a c), ods. 2 alebo 5, tajomník určí žalobcovi primeranú lehotu na odstránenie nedostatkov podania. Ak v určenej lehote nedôjde k odstráneniu nedostatkov podania, Súd rozhodne, či nesplnenie týchto náležitostí má za následok formálnu neprípustnosť žaloby.

Článok 37

Doručenie žaloby a oznámenie v úradnom vestníku

1. Žaloba sa doručí žalovanému. V prípadoch uvedených v článku 36 sa doručenie uskutoční po odstránení nedostatkov alebo, ak nedôjde k odstráneniu, po vyhlásení prípustnosti žaloby.

2. O každej žalobe sa uverejní v Úradnom vestníku Európskej únie oznámenie, ktoré obsahuje dátum podania žaloby, účastníkov konania, predmet a opis sporu a návrhy na rozhodnutie.

Článok 38

Prvé pridelenie veci rozhodovaciemu zloženiu

Po podaní žaloby predseda Súdu pridelí vec niektorej z komôr zložených z troch sudcov v súlade s pravidlami uvedenými v článku 12 ods. 2.

Na základe návrhu predsedu komory, ktorej bola vec pridelená, predseda Súdu určí sudcu spravodajcu.

Článok 39

Vyjadrenie žalovaného

1. V lehote dvoch mesiacov od doručenia žaloby predloží žalovaný svoje vyjadrenie, ktoré obsahuje:

a) meno a adresu žalovaného;

b) označenie a adresu zástupcu žalovaného;

c) návrhy rozhodnutia žalovaného;

d) skutkové a právne dôvody a tvrdenia;

e) v prípade potreby návrhy dôkazov.

Článok 35 ods. 3 a 4 sa použije primerane.

Advokát, ktorý poskytuje právnu pomoc účastníkovi konania, musí v kancelárii Súdu uložiť osvedčenie o tom, že je oprávnený zastupovať v konaní pred súdnym orgánom v niektorom členskom štáte alebo v štáte, ktorý je zmluvnou stranou Dohody o Európskom hospodárskom priestore.

2. Na základe odôvodnenej žiadosti žalovaného môže predseda výnimočne predĺžiť lehotu ustanovenú v odseku 1 tohto článku.

Článok 40

Zaslanie Rade a Európskej komisii

Ak nie je Rada alebo Európska komisia účastníkom konania, Súd im zašle kópie žaloby a vyjadrenia žalovaného bez ich príloh tak, aby mali možnosť posúdiť, či nie je namietaná neuplatniteľnosť niektorého z ich právnych aktov podľa článku 277 ZFEÚ.

Článok 41

Druhá výmena písomných vyjadrení

Podľa článku 7 ods. 3 prílohy I Štatútu môže Súd i bez návrhu alebo na základe odôvodneného návrhu žalobcu rozhodnúť, že na doplnenie spisu je potrebná druhá výmena písomných vyjadrení.

Článok 42

Návrhy nových dôkazov

Účastníci konania môžu až do skončenia pojednávania navrhnúť dôkazy na podporu svojich tvrdení pod podmienkou, že sa riadne odôvodní omeškanie s takýmto návrhom.

Článok 43

Nové dôvody

1. Uvádzanie nových dôvodov po prvej výmene písomných vyjadrení je prípustné len vtedy, ak sú tieto dôvody založené na nových právnych a skutkových okolnostiach, ktoré vyšli najavo v priebehu konania.

2. Ak v priebehu konania niektorý z účastníkov konania uvedie nové dôvody, môže predseda po uplynutí obvyklých procesných lehôt a na základe správy sudcu spravodajcu určiť druhému účastníkovi konania lehotu na vyjadrenie k takémuto dôvodu.

O prípustnosti tohto dôvodu rozhodne Súd v rozhodnutí, ktorým sa konanie končí.

Článok 44

Dokumenty a podania – Dôvernosť – Anonymita

1. Pokiaľ ustanovenia článku 109 ods. 5 neustanovujú inak, Súd zohľadní len také dokumenty a podania, s ktorými sa oboznámili zástupcovia účastníkov konania a ku ktorým mali možnosť sa vyjadriť.

2. Ak má Súd preskúmať vo vzťahu k jednému alebo viacerým účastníkom konania dôvernosť dokumentu, ktorý môže byť významný pre rozhodovanie o veci, tento dokument nedoručí pred skončením tohto preskúmania ostatným účastníkom konania. Súd môže uznesením nariadiť predloženie tohto dokumentu.

3. Ak dokument, ku ktorému inštitúcia odmietla prístup, bol Súdu predložený v konaní o zákonnosti tohto odmietnutia, tento dokument sa ostatným účastníkom konania nedoručí.

4. Súd môže na základe odôvodneného návrhu alebo bez návrhu vynechať meno žalobcu alebo ďalších osôb spomínaných v priebehu konania, ako aj niektoré údaje v úradných publikáciách týkajúcich sa veci, ak sú legitímne dôvody na to, aby zostala utajená totožnosť osoby alebo obsah týchto údajov.

Článok 45

Predbežná správa

1. Po poslednej výmene písomných vyjadrení účastníkov konania určí predseda deň, kedy predloží sudca spravodajca Súdu predbežnú správu.

2. Predbežná správa obsahuje návrhy týkajúce sa potreby prijať opatrenia týkajúce sa vedenia konania alebo potreby nariadiť dokazovanie, možnosti urovnať spor zmierom, ako aj návrh týkajúci sa prípadného postúpenia veci plénu, komore zloženej z piatich sudcov alebo sudcovi spravodajcovi, ktorý o nej rozhodne ako samosudca.

3. Súd rozhodne o návrhoch sudcu spravodajcu.

Článok 46

Súvisiace veci – Spojenie na spoločné konanie

1. V záujme riadneho výkonu spravodlivosti môže predseda po vypočutí účastníkov konania kedykoľvek v priebehu konania uznesením nariadiť spojenie viacerých súvisiacich vecí na spoločné konanie na účely písomnej alebo ústnej časti konania alebo na účely vyhlásenia rozhodnutia, ktorým sa konanie končí. Môže tiež nariadiť ich opätovné rozdelenie. Rozhodnutie o týchto otázkach môže postúpiť Súdu.

2. Predseda Súdu rozhodne o opätovnom pridelení vecí, ak sa tieto pridelili rôznym rozhodovacím zloženiam a z dôvodu ich vzájomnej súvislosti môžu byť spojené na spoločné konanie.

3. Zástupcovia účastníkov konania o spojených veciach môžu v kancelárii Súdu nahliadnuť do procesných aktov doručených účastníkom konania v ďalších súvisiacich veciach. Predseda však môže na návrh účastníka konania, bez toho, aby tým bol dotknutý článok 44 ods. 1 a 2, vylúčiť takéto nahliadnutie do tajných alebo dôverných dokumentov.

Článok 47

Poradie prejednávania vecí

1. Súd prejednáva predložené veci v poradí, v akom sa pripravili na prejednanie.

2. S prihliadnutím na osobitné okolnosti môže predseda rozhodnúť, že vec bude prejednaná prednostne.

3. Po vypočutí účastníkov konania môže predseda s prihliadnutím na osobitné okolnosti, najmä v záujme uľahčenia urovnania sporu zmierom, rozhodnúť bez návrhu alebo na návrh účastníka konania o odročení prejednania veci.

Kapitola druhá

ÚSTNA ČASŤ KONANIA

Článok 48

Konanie pojednávania

1. Bez toho, aby tým boli dotknuté osobitné ustanovenia uvedené v tomto poriadku, ktoré umožňujú Súdu rozhodnúť uznesením, a pokiaľ odsek 2 tohto článku neustanovuje inak, konanie pred Súdom pozostáva tiež z pojednávania.

2. Ak sa uskutočnila druhá výmena písomných vyjadrení a Súd usúdil, že konanie pojednávania nie je potrebné, môže so súhlasom účastníkov konania rozhodnúť bez pojednávania.

Článok 49

Dátum pojednávania

Predseda určí dátum pojednávania.

Článok 50

Neprítomnosť účastníkov konania na pojednávaní

Riadne predvolaní zástupcovia účastníkov konania sú povinní v primeranom čase informovať kanceláriu Súdu o tom, že sa na pojednávaní nezúčastnia.

Súd môže rozhodnúť o skončení ústnej časti konania, ak zástupcovia všetkých účastníkov konania oznámia, že sa nezúčastnia na pojednávaní.

Článok 51

Priebeh pojednávania

1. Pojednávania otvára a vedie predseda, ktorý vykonáva potrebné opatrenia na zabezpečenie ich nerušeného priebehu.

2. Ak sa rozhodlo o vylúčení verejnosti z pojednávania, obsah pojednávania nesmie byť zverejnený.

3. Účastníci konania môžu pred Súdom vystupovať iba prostredníctvom svojich zástupcov.

4. Počas pojednávania môže predseda a každý sudca:

a) klásť otázky zástupcom účastníkov konania;

b) vyzvať samotných účastníkov konania, aby sa vyjadrili k určitým otázkam sporu.

Článok 52

Skončenie ústnej časti konania

1. Predseda vyhlási po pojednávaní ústnu časť konania za skončenú.

2. Súd môže nariadiť opätovné otvorenie ústnej časti konania.

Článok 53

Zápisnica z pojednávania

1. Tajomník vyhotoví o každom pojednávaní zápisnicu. Podpisuje ju predseda a tajomník. Zápisnica má povahu verejnej listiny.

2. Účastníci konania môžu nahliadnuť do zápisnice v kancelárii Súdu a na svoje náklady si nechať vyhotoviť jej kópiu.

Kapitola tretia

OPATRENIA TÝKAJÚCE SA VEDENIA KONANIA A DOKAZOVANIE

Článok 54

Všeobecné ustanovenia

1. Účelom opatrení týkajúcich sa vedenia konania a dokazovania je čo najlepšie zabezpečiť prípravu veci, priebeh konania a riešenie sporov.

Môžu sa nariadiť alebo zmeniť kedykoľvek v priebehu konania.

2. Každý účastník konania môže kedykoľvek v priebehu konania navrhnúť nariadenie alebo zmenu opatrení týkajúcich sa vedenia konania alebo vykonanie dokazovania. Pred prijatím rozhodnutia o týchto otázkach sa vypočujú ostatní účastníci konania.

3. Ak si to vyžadujú okolnosti konania, informuje sudca spravodajca alebo v prípade potreby Súd účastníkov konania o opatreniach alebo o dokazovaní, ktoré má v úmysle nariadiť, aby im poskytol možnosť ústne alebo písomne vyjadriť svoje pripomienky.

Oddiel prvý – Opatrenia týkajúce sa vedenia konania

Článok 55

Účel a druhy opatrení

1. Účelom opatrení týkajúcich sa vedenia konania je:

a) zabezpečiť riadny priebeh písomnej a ústnej časti konania a pripraviť vykonanie dokazovania;

b) stanoviť otázky, ktoré si vyžadujú doplnenie vyjadrenia účastníkov konania alebo nariadenie dokazovania;

c) spresniť rozsah návrhov na rozhodnutie, dôvody a tvrdenia účastníkov, ako aj vyjasniť sporné otázky medzi nimi.

2. Opatrenia týkajúce sa vedenia konania zahŕňajú najmä:

a) kladenie otázok účastníkom konania;

b) výzvu účastníkom konania, aby sa písomne alebo ústne vyjadrili k určitým otázkam sporu;

c) vyžiadanie správ a informácií od účastníkov konania;

d) žiadosť o predloženie dokumentov alebo akejkoľvek inej písomnosti súvisiacej s vecou účastníkmi konania;

e) predvolanie účastníkov konania na rokovanie.

Článok 56

Postup

Bez toho, aby tým bol dotknutý článok 44 ods. 2, o opatreniach týkajúcich sa vedenia konania rozhodne sudca spravodajca; môže túto otázku postúpiť Súdu z dôvodu dosahu zamýšľaných opatrení alebo ich významu na riešenie sporu. Účastníci konania sú informovaní o týchto opatreniach prostredníctvom tajomníka.

Oddiel druhý – Dokazovanie

Článok 57

Druhy opatrení

Bez toho, aby boli dotknuté ustanovenia článkov 24 a 25 Štatútu, dokazovanie zahŕňa:

a) výsluch samotných účastníkov konania;

b) vyžiadanie správ a informácií od tretích osôb;

c) žiadosť o predloženie dokumentov alebo akejkoľvek inej písomnosti súvisiacej s vecou tretími osobami;

d) svedecké výpovede;

e) znalecké posudky;

f) ohliadka miesta.

Článok 58

Postup

1. Súd rozhodne o nariadení dokazovania.

2. O nariadení dokazovania uvedeného v článku 57 písm. d), e) a f) sa rozhodne po vypočutí účastníkov konania uznesením, v ktorom sa uvedú skutočnosti, ktoré sú predmetom dokazovania.

O nariadení dokazovania uvedeného v článku 57 písm. a), b) a c) sú účastníci konania informovaní prostredníctvom tajomníka.

3. Účastníci konania sa môžu zúčastniť na dokazovaní.

4. Ak Súd nariadi vykonanie dokazovania a sám ho nevykoná, poverí jeho vykonaním sudcu spravodajcu.

5. Účastník konania má právo na vykonanie dôkazu opaku a právo navrhnúť doplnenie vykonaného dokazovania.

Oddiel tretí – Predvolanie a výsluch svedkov a znalcov

Článok 59

Predvolanie svedkov

1. Na návrh účastníka konania alebo bez návrhu môže Súd nariadiť dokazovanie určitých skutočností výsluchom svedkov.

V návrhu účastníka konania na výsluch svedka sa presne uvedie, akých skutočností sa má výsluch týkať a z akých dôvodov sa má svedok vypočuť.

2. Svedkov, ktorých výsluch je uznaný za nevyhnutný, predvolá Súd uznesením, ktoré obsahuje tieto údaje:

a) priezvisko, meno, postavenie a bydlisko svedkov;

b) dátum a miesto výsluchu;

c) uvedenie skutočností, ohľadom ktorých budú svedkovia vypočutí;

d) prípadne aj poznámku o opatreniach prijatých Súdom týkajúcich sa náhrady hotových výdavkov a ušlého zárobku svedkov a o sankciách, ktoré sa môžu svedkom uložiť v prípade, že sa nedostavia.

3. Predvolanie svedkov, ktorých vypočutie navrhujú účastníci konania, môže Súd vo výnimočných prípadoch podmieniť tým, že účastníci konania zložia do pokladne Súdu zálohu na predpokladané trovy súvisiace s výpoveďou svedkov; výšku zálohy určí Súd.

Svedkom predvolaným bez návrhu vyplatí pokladňa Súdu zálohu na nevyhnutné náklady, ktoré vzniknú v súvislosti s výsluchom.

Článok 60

Výsluch svedkov

1. Po overení totožnosti svedkov ich predseda poučí o tom, že budú musieť potvrdiť pravdivosť svojich výpovedí spôsobom ustanoveným v odseku 2 tohto článku a v článku 63.

Svedkovia sú vypočutí Súdom za prítomnosti predvolaných účastníkov konania. Po skončení výpovedí im môže predseda a každý sudca na návrh účastníkov konania alebo aj bez návrhu klásť otázky.

Pod dohľadom predsedu môžu klásť svedkom otázky aj zástupcovia účastníkov konania.

2. Pokiaľ ustanovenia článku 63 neustanovujú inak, pred svojou výpoveďou skladá svedok túto prísahu:

„Prisahám, že budem hovoriť pravdu, celú pravdu a nič iné ako pravdu.“

Po vypočutí účastníkov konania môže Súd oslobodiť svedka od povinnosti zložiť prísahu.

3. Tajomník vyhotoví zápisnicu, v ktorej je zaznamenaná každá svedecká výpoveď.

Zápisnicu podpisuje predseda alebo sudca spravodajca poverený výsluchom svedka a tajomník. Predtým však musí byť svedkovi daná možnosť oboznámiť sa s jej obsahom a podpísať ju.

Zápisnica má povahu verejnej listiny.

Článok 61

Povinnosti svedkov

1. Riadne predvolaní svedkovia sú povinní dostaviť sa na výsluch.

2. Ak sa riadne predvolaný svedok nedostaví, môže mu Súd uložiť peňažnú pokutu až do výšky 5 000 eur a nariadiť nové predvolanie tohto svedka na jeho vlastné náklady.

Rovnaká pokuta sa môže uložiť svedkovi, ktorý bez oprávneného dôvodu odmietne vypovedať, zložiť prísahu alebo prípadne urobiť jej rovnocenné miestoprísažné vyhlásenie.

3. Ak svedok predloží Súdu riadne ospravedlnenie, možno peňažnú pokutu odpustiť. Výšku peňažnej pokuty možno na žiadosť svedka znížiť, ak preukáže, že je neprimeraná k jeho príjmom.

4. Nútený výkon rozhodnutí o uložených pokutách a iných opatreniach podľa tohto článku sa uskutočňuje v súlade s článkami 280 a 299 ZFEÚ a s článkom 164 ZESAE.

Článok 62

Znalecký posudok

1. Na návrh účastníka konania alebo bez návrhu môže Súd nariadiť vypracovanie znaleckého posudku. V uznesení o vymenovaní znalca sa vymedzí jeho úloha a stanoví sa lehota na vypracovanie posudku.

2. Znalec dostane kópiu uznesenia spoločne s celou dokumentáciou potrebnou na vypracovanie znaleckého posudku. Znalec podlieha dohľadu sudcu spravodajcu, ktorý môže byť prítomný pri znaleckých úkonoch a je informovaný o priebehu vypracúvania znaleckého posudku.

Súd môže uložiť účastníkom konania alebo niektorému z nich, aby zložili zálohu na trovy súvisiace s vypracovaním znaleckého posudku.

3. Na žiadosť znalca môže Súd nariadiť výsluch svedkov, ktorý sa uskutoční v súlade s článkom 60.

4. Znalec sa môže vyjadriť iba k tým otázkam, ktoré sú mu výslovne položené.

5. Po predložení znaleckého posudku môže Súd nariadiť výsluch znalca za prítomnosti predvolaných účastníkov konania.

Pod dohľadom predsedu môžu znalcovi klásť otázky zástupcovia účastníkov konania.

6. Pokiaľ ustanovenia článku 63 neustanovujú inak, po predložení posudku skladá znalec pred Súdom túto prísahu:

„Prisahám, že som svoju úlohu splnil podľa svojho najlepšieho svedomia a úplne nestranne.“

Po vypočutí účastníkov konania môže Súd oslobodiť znalca od povinnosti zložiť prísahu.

Článok 63

Prísaha

1. Predseda poučí každú osobu, od ktorej sa vyžaduje zloženie prísahy pred Súdom v súvislosti s jej svedeckou výpoveďou alebo s jej znaleckou činnosťou, aby hovorila iba pravdu alebo aby splnila svoju úlohu nestranne, s najlepším vedomím a svedomím, a poučí ju o trestnoprávnych následkoch, ktoré právny poriadok domovského štátu spája s porušením tejto povinnosti.

2. Svedkovia a znalci skladajú prísahy podľa článku 60 ods. 2 prvého pododseku a článku 62 ods. 6 prvého pododseku alebo spôsobom ustanoveným ich vnútroštátnym právnym poriadkom.

3. Ak vnútroštátny právny poriadok umožňuje svedkom a znalcom, aby v súdnom konaní popri prísahe alebo namiesto nej vykonali rovnocenné miestoprísažné vyhlásenie, svedkovia a znalci môžu vykonať toto vyhlásenie za podmienok a vo forme ustanovenej ich vnútroštátnym právnym poriadkom.

Ak vnútroštátny právny poriadok neupravuje ani prísahu, ani miestoprísažné vyhlásenie, postupuje sa spôsobom uvedeným v odseku 1.

Článok 64

Krivá výpoveď – Nepravdivý znalecký posudok

1. Súd môže rozhodnúť, že oznámi skutočnosti o spáchaní trestného činu krivej výpovede alebo vypracovania nepravdivého znaleckého posudku pod prísahou pred Súdom príslušnému orgánu členského štátu uvedenému v prílohe III doplnkového rokovacieho poriadku k Rokovaciemu poriadku Súdneho dvora, ktorého súdy majú právomoc trestnoprávne stíhať, pričom sa zohľadnia ustanovenia článku 63.

2. Tajomník je zodpovedný za oznámenie rozhodnutia Súdu. V rozhodnutí sú uvedené skutočnosti a okolnosti, na ktorých je oznámenie založené.

Článok 65

Námietka voči svedkovi alebo znalcovi

1. Ak niektorý z účastníkov konania namieta odbornú spôsobilosť alebo hodnovernosť svedka alebo znalca alebo akýkoľvek iný dôvod, ktorý sa ich týka, alebo ak odmietne svedok alebo znalec vypovedať, zložiť prísahu alebo urobiť rovnocenné miestoprísažné vyhlásenie, rozhodne o tom Súd odôvodneným uznesením.

2. Námietka voči svedkovi alebo znalcovi musí byť vznesená v lehote dvoch týždňov od doručenia uznesenia o predvolaní svedka alebo ustanovení znalca, pričom v nej treba uviesť dôvody a návrhy dôkazov.

Článok 66

Náhrady – Odmeny

1. Svedkovia a znalci majú nárok na náhradu cestovných nákladov a výdavkov spojených s pobytom. Pokladňa Súdu im na ne môže poskytnúť zálohu.

2. Svedkovia majú nárok na náhradu ušlého zárobku a znalci na odmenu za vypracovanie znaleckého posudku. Tieto náhrady a odmeny vypláca svedkom a znalcom pokladňa Súdu po splnení ich povinností alebo ich úloh.

Článok 67

Dožiadanie

1. Na návrh účastníkov konania alebo bez návrhu môže Súd dožiadať o výsluch svedkov alebo znalcov.

2. Dožiadanie sa urobí formou uznesenia, ktoré obsahuje priezvisko, mená, postavenie a adresu svedka alebo znalca, uvádza skutočnosti, ktorých sa má výsluch svedka alebo znalca týkať, mená účastníkov konania, ich zástupcov, ich adresy a stručne opisuje predmet konania.

3. Tajomník zašle uznesenie príslušnému orgánu členského štátu uvedenému v prílohe I doplnkového rokovacieho poriadku k Rokovaciemu poriadku Súdneho dvora, na území ktorého má byť svedok alebo znalec vypočutý. Ak je to potrebné, pripojí sa k uzneseniu preklad do úradného jazyka alebo jazykov členského štátu, do ktorého sa zasiela.

Orgán určený podľa prvého pododseku postúpi uznesenie súdnemu orgánu, ktorý je príslušný podľa jeho vnútroštátneho práva.

Príslušný súdny orgán vykoná dožiadanie v súlade so svojím vnútroštátnym právom. Po vykonaní dožiadania zašle príslušný súdny orgán orgánu uvedenému v prvom pododseku spisový materiál o vykonaných úkonoch dožiadania a podrobný prehľad trov konania, ktoré vznikli v súvislosti s dožiadaním. Tieto dokumenty sa zašlú tajomníkovi.

Tajomník zabezpečí preklad týchto dokumentov do jazyka konania.

4. Súd platí trovy konania, ktoré vznikli v súvislosti s dožiadaním, pokiaľ prípadne neuloží ich náhradu účastníkom konania.

Kapitola štvrtá

UROVNANIE SPOROV ZMIEROM

Článok 68

Postup

1. Súd môže v každom štádiu konania preskúmať možnosti urovnania sporu medzi žalobcom a žalovaným alebo jeho časti formou zmieru, navrhnúť jedno alebo viacero riešení spôsobilých ukončiť spor a môže prijať primerané opatrenia na uľahčenie takéhoto urovnania.

Môže najmä:

— vyzvať účastníkov konania alebo tretie osoby, aby mu poskytli správy a informácie,

— vyzvať účastníkov konania alebo tretie osoby, aby mu predložili dokumenty,

— pozvať na stretnutia zástupcov účastníkov konania, samotných účastníkov konania alebo ktoréhokoľvek úradníka alebo zamestnanca inštitúcie splnomocneného na uzavretie zmieru.

2. Odsek 1 sa tiež použije v rámci konania o predbežných opatreniach.

3. Súd môže poveriť sudcu spravodajcu, za pomoci tajomníka, aby sa pokúsil o urovnanie sporu zmierom alebo aby vykonal opatrenia prijaté na tento účel.

Článok 69

Zmier účastníkov konania

1. Ak sa žalobca a žalovaný dohodnú pred Súdom alebo sudcom spravodajcom na riešení, ktoré ukončí ich spor, znenie zmieru sa môže spísať do zápisnice podpísanej predsedom alebo sudcom spravodajcom, ako aj tajomníkom. Zmier spísaný do zápisnice má povahu verejnej listiny.

Odôvodneným uznesením predsedu sa vec vymaže z registra.

Predseda uvedie na návrh žalobcu a žalovaného znenie zmieru v uznesení o výmaze veci.

2. Ak žalobca a žalovaný oznámia Súdu, že sa dohodli na mimosúdnom zmieri, ktorý rieši ich spor, a vyhlásia, že sa vzdávajú akéhokoľvek nároku, predseda nariadi výmaz veci.

3. Predseda rozhodne o trovách konania podľa zmieru alebo, ak zmier neobsahuje dohodu o trovách konania, podľa voľnej úvahy.

Článok 70

Urovnanie sporu zmierom a súdne konanie

Súd a účastníci konania nemôžu použiť v rámci súdneho konania stanoviská vyjadrené, pripomienky navrhnuté, návrhy predložené, ústupky uskutočnené alebo dokumenty vypracované na účely urovnania sporu zmierom.

Kapitola piata

PRERUŠENIE KONANIA A POSTÚPENIE VECI SÚDNEMU DVORU ALEBO VŠEOBECNÉMU SÚDU

Článok 71

Predpoklady prerušenia konania a postup

1. Bez toho, že by tým boli dotknuté ustanovenia článku 117 ods. 4, článku 118 ods. 4 a článku 119 ods. 4, konanie sa môže prerušiť:

a) ak sú na Súd, Všeobecný súd alebo Súdny dvor podané návrhy týkajúce sa tej istej otázky výkladu alebo napádajúce platnosť toho istého právneho aktu, a to až do vyhlásenia rozsudku Všeobecným súdom alebo Súdnym dvorom;

b) ak bolo na Všeobecnom súde odvolaním napadnuté rozhodnutie Súdu, ktorým sa rozhodlo len o časti prejednávanej veci, o prekážke konania súvisiacej s námietkou nepríslušnosti alebo neprípustnosti, alebo o zamietnutí návrhu na vstup vedľajšieho účastníka do konania;

c) ak tak účastníci konania zhodne navrhnú;

d) v ďalších osobitných prípadoch, ak to vyžaduje riadny výkon spravodlivosti.

2. O prerušení konania rozhodne predseda odôvodneným uznesením po vypočutí účastníkov konania; predseda môže túto otázku postúpiť na rozhodnutie Súdu.

3. Rozhodnutie o pokračovaní v konaní pred uplynutím doby prerušenia alebo doby uvedenej v článku 72 ods. 2 sa prijme rovnakým spôsobom.

Článok 72

Trvanie a účinnosť prerušenia konania

1. Prerušenie konania je účinné dňom uvedeným v uznesení o prerušení konania; ak tento deň nie je uvedený, tak dňom vydania tohto uznesenia.

2. Ak nie je v uznesení o prerušení určená doba jeho prerušenia, táto sa skončí dňom uvedeným v uznesení o pokračovaní v konaní a, ak nie je tento deň v ňom uvedený, tak dňom vydania tohto uznesenia.

3. Počas prerušenia konania neplynú účastníkom konania procesné lehoty s výnimkou lehoty ustanovenej v článku 109 ods. 1.

Odo dňa, keď sa pokračuje v konaní, začínajú plynúť nové procesné lehoty.

Článok 73

Postúpenie

1. V súlade s článkom 8 ods. 2 prílohy I Štatútu, ak Súd zistí, že o návrhu podanom na Súd je príslušný rozhodovať Súdny dvor alebo Všeobecný súd, postúpi tento návrh Súdnemu dvoru alebo Všeobecnému súdu.

2. Súd rozhodne odôvodneným uznesením.

Kapitola šiesta

SPÄŤVZATIE ŽALOBY, ZASTAVENIE KONANIA, NEDOSTATKY PODMIENOK A PREKÁŽKY KONANIA

Článok 74

Späťvzatie žaloby

Ak žalobca písomne alebo na pojednávaní oznámil Súdu späťvzatie svojej žaloby, predseda nariadi výmaz veci z registra a rozhodne o trovách konania v súlade s článkom 89 ods. 5.

Článok 75

Zastavenie konania

Ak Súd zistí, že žaloba sa stala bezpredmetnou, a preto nie je dôvod rozhodnúť, môže kedykoľvek aj bez návrhu prijať po vypočutí účastníkov konania odôvodnené uznesenie.

Článok 76

Zjavné dôvody pre odmietnutie žaloby

Súd môže rozhodnúť bez ďalšieho konania odôvodneným uznesením, ak je zjavne nepríslušný rozhodnúť o žalobe alebo niektorých návrhoch rozhodnutia, alebo ak je žaloba úplne alebo čiastočne zjavne neprípustná, alebo ak jej zjavne chýba akýkoľvek právny základ.

Článok 77

Prekážky konania z dôvodu verejného záujmu

Súd môže kedykoľvek aj bez návrhu, po vypočutí účastníkov konania, rozhodnúť o prekážke konania z dôvodu verejného záujmu. Ak Súd usúdi, že má dostatok informácií, môže rozhodnúť bez ďalšieho konania odôvodneným uznesením.

Článok 78

Žiadosť o vydanie rozhodnutia pred prejednaním veci samej

1. Ak niektorý účastník konania žiada, aby Súd rozhodol o neprípustnosti, nepríslušnosti alebo nedostatku podmienok konania pred prejednaním veci samej, musí tak urobiť formou samostatného podania. Žiadosť o vydanie rozhodnutia o neprípustnosti musí byť podaná v lehote jedného mesiaca od doručenia žaloby.

Žiadosť musí obsahovať opis skutkových a právnych dôvodov, na ktorých sa zakladá, návrhy na rozhodnutie a v prílohe označenie dôkazov.

2. Po podaní žiadosti určí predseda lehotu pre druhého účastníka konania na predloženie jeho návrhov a skutkových a právnych tvrdení.

Ak Súd nerozhodne inak, žiadosť sa ďalej prejednáva v rámci ústnej časti konania.

3. Súd rozhodne o žiadosti samostatne odôvodneným uznesením alebo rozhodnutie o nej spojí na spoločné konanie o veci samej.

Ak Súd žiadosť zamietne alebo spojí na spoločné konanie rozhodovanie o tejto žiadosti a o veci samej, predseda určí nové lehoty pre pokračovanie v konaní.

4. Ak vec patrí do príslušnosti Súdneho dvora alebo Všeobecného súdu, Súd im ju postúpi.

Kapitola siedma

ROZSUDKY A UZNESENIA

Článok 79

Rozsudok

Rozsudok obsahuje:

— údaj o tom, že bol vyhlásený Súdom,

— dátum vyhlásenia,

— meno predsedu a zúčastnených sudcov s označením sudcu spravodajcu,

— meno tajomníka,

— označenie účastníkov konania,

— mená zástupcov účastníkov konania,

— návrhy rozhodnutia účastníkov konania,

— zhrnutie skutkového stavu,

— odôvodnenie,

— výrok rozsudku vrátane rozhodnutia o trovách konania.

Článok 80

Vyhlásenie rozsudku

1. Rozsudok sa vyhlasuje na verejnom pojednávaní. Účastníkom sa riadne oznámi dátum vyhlásenia rozsudku.

2. Originál rozsudku podpísaný predsedom, sudcami, ktorí sa zúčastnili na porade, a tajomníkom je opatrený pečaťou a uložený v kancelárii Súdu; tajomník zabezpečí doručenie overenej kópie rozsudku účastníkom konania.

3. Tajomník uvedie na origináli rozsudku dátum jeho vyhlásenia.

Článok 81

Uznesenie

1. Uznesenie obsahuje:

— údaj o tom, že bolo vydané Súdom, predsedom Súdu alebo rozhodovacím zložením,

— dátum vydania,

— meno predsedu a v prípade potreby sudcov zúčastnených na jeho vydaní s označením sudcu spravodajcu,

— meno tajomníka,

— označenie účastníkov konania,

— mená zástupcov účastníkov konania,

— výrok uznesenia a v prípade potreby rozhodnutie o trovách konania.

2. Ak tento rokovací poriadok stanovuje, že sa rozhodne odôvodneným uznesením, takéto uznesenie navyše obsahuje:

— návrhy rozhodnutia účastníkov konania,

— zhrnutie skutkového stavu,

— odôvodnenie.

Článok 82

Vydanie uznesenia

Originál uznesenia podpísaný predsedom je opatrený pečaťou a uložený v kancelárii Súdu; tajomník zabezpečí doručenie overenej kópie uznesenia účastníkom konania.

Článok 83

Nadobudnutie záväznosti

1. Pokiaľ ustanovenia článku 12 ods. 1 prílohy I Štatútu neustanovujú inak, je rozsudok záväzný dňom vyhlásenia.

2. Pokiaľ tento rokovací poriadok a ustanovenia článku 12 ods. 1 prílohy I Štatútu neustanovujú inak, sú uznesenia záväzné dňom ich doručenia.

Článok 84

Oprava rozhodnutí

1. Súd môže opraviť chyby v písaní, počítaní alebo iné zjavné nepresnosti uznesením po vypočutí účastníkov konania i bez návrhu alebo na návrh účastníka konania podaný v lehote jedného mesiaca od doručenia rozhodnutia, ktoré sa má opraviť.

2. Originál opravného uznesenia sa pripojí k originálu opraveného rozhodnutia. Poznámka o tomto uznesení sa uvedie na okraj originálu opraveného rozhodnutia.

Článok 85

Opomenutie rozhodnutia o trovách konania

1. Ak Súd opomenul rozhodnúť o trovách konania, môže účastník konania, ktorý má záujem na doplnení rozhodnutia, v lehote jedného mesiaca od doručenia tohto rozhodnutia podať návrh na jeho doplnenie.

2. Návrh sa doručí druhému účastníkovi konania, ktorému predseda určí lehotu na podanie písomných pripomienok.

3. Po predložení uvedených pripomienok Súd rozhodne o prípustnosti návrhu a súčasne aj o jeho dôvodnosti.

Kapitola ôsma

TROVY KONANIA A SÚDNE VÝDAVKY

Článok 86

Rozhodnutie o trovách konania

O trovách konania rozhodne Súd v rozsudku alebo v uznesení, ktorým sa konanie končí.

Článok 87

Náhrada trov konania – Všeobecné pravidlá

1. Pokiaľ ďalšie ustanovenia tejto kapitoly neustanovujú inak, je účastník konania, ktorý vo veci nemal úspech, povinný nahradiť trovy konania, ak to bolo v tomto zmysle navrhnuté.

2. Súd môže rozhodnúť, ak to vyžaduje spravodlivé zaobchádzanie, že účastník konania, ktorý vo veci nemal úspech, je povinný nahradiť iba časť trov konania, resp. ho vôbec nemusí zaviazať na náhradu trov konania.

Článok 88

Úmyselne spôsobené trovy konania

Účastníka konania, ktorý mal vo veci úspech, možno zaviazať na náhradu časti alebo celých trov konania, ak to odôvodňuje jeho správanie, vrátane správania pred podaním žaloby, a najmä ak druhému účastníkovi konania spôsobil úmyselným zavinením vznik trov konania.

Článok 89

Náhrada trov konania – Osobitné prípady

1. Ak je viac účastníkov konania, ktorí vo veci nemali úspech, Súd medzi nich rozdelí náhradu trov konania.

2. Ak účastníci konania mali úspech len v časti predmetu konania, Súd môže rozdeliť náhradu trov konania medzi nich alebo rozhodnúť, že každý z nich znáša vlastné trovy.

3. Ak žiaden z účastníkov konania nenavrhol, ako má Súd rozhodnúť o náhrade trov konania, každý účastník konania znáša svoje vlastné trovy.

4. Vedľajší účastník konania znáša vlastné trovy konania.

5. Ak účastník konania vezme späť svoju žalobu, bude zaviazaný na náhradu trov konania, ak tak navrhne druhý účastník vo svojom vyjadrení k späťvzatiu žaloby. Na návrh účastníka konania, ktorý vzal späť svoju žalobu, však znáša trovy konania druhý účastník konania, ak sa to zdá oprávnené vzhľadom na správanie sa tohto účastníka v konaní.

6. Ak Súd konanie vo veci zastavil, rozhodne o náhrade trov konania podľa voľnej úvahy.

7. Ak sa účastníci dohodli o náhrade trov konania, Súd rozhodne v zmysle ich dohody.

Článok 90

Trovy núteného výkonu rozhodnutia

Trovy konania, ktoré vznikli účastníkovi v konaní o výkon rozhodnutia, nahradí druhý účastník konania podľa sadzobníka platného v štáte, kde bol výkon rozhodnutia uskutočnený.

Článok 91

Nahraditeľné trovy konania

Bez toho, aby boli dotknuté ustanovenia článku 94, nahrádzajú sa tieto trovy konania:

a) peňažné sumy určené na výplatu svedkom a znalcom na základe článku 66;

b) nutné výdavky, ktoré vznikli účastníkom v súvislosti s konaním, najmä cestovné náklady a výdavky spojené s pobytom a odmena zástupcu.

Článok 92

Námietka o trovách konania

1. O námietke ohľadom výšky a povahy trov konania rozhodne Súd odôvodneným uznesením na návrh účastníka konania a po vypočutí pripomienok druhého účastníka konania.

V súlade s článkom 11 ods. 2 prílohy I Štatútu toto uznesenie nemožno napadnúť odvolaním.

2. Pre potreby výkonu rozhodnutia môžu účastníci konania požiadať o overenú kópiu uznesenia.

Článok 93

Platenie

1. Pokladňa Súdu a jej dlžníci platia svoje peňažné záväzky v eurách.

2. Ak nahraditeľné trovy vznikli v inej mene ako euro alebo ak úkony, ktoré sú dôvodom pre náhradu, boli vykonané v krajine, kde euro nie je úradnou menou, prepočet mien sa vykonáva podľa oficiálneho výmenného kurzu Európskej centrálnej banky platného v deň platby.

Článok 94

Súdne výdavky

Konanie pred Súdom je bezplatné okrem týchto prípadov:

a) ak Súdu vznikli výdavky, ktorým bolo možné predísť, najmä ak žaloba predstavuje zjavné zneužitie práva; v takom prípade môže Súd zaviazať účastníka konania, ktorý ich spôsobil, aby ich uhradil celkom alebo čiastočne, pričom výška tejto úhrady nesmie prekročiť sumu 2 000 eur;

b) náklady spojené s vyhotovením kópií a prekladov na žiadosť účastníka konania, ktoré sú podľa názoru tajomníka neprimerané, uhradí tento účastník konania podľa sadzobníka uvedeného v článku 20.

Kapitola deviata

PRÁVNA POMOC

Článok 95

Vecné podmienky

1. V záujme zabezpečenia účinného prístupu k spravodlivosti sa v konaniach pred Súdom poskytuje právna pomoc v súlade s nasledujúcimi pravidlami.

Právna pomoc pokrýva úplne alebo čiastočne trovy právnej pomoci a trovy právneho zastúpenia v konaní pred Súdom. Tieto trovy hradí pokladňa Súdu.

2. Každá fyzická osoba, ktorá vzhľadom na svoju ekonomickú situáciu nie je schopná úplne alebo sčasti znášať trovy konania uvedené v odseku 1, má právo na právnu pomoc.

Ekonomická situácia sa posudzuje s ohľadom na objektívne skutočnosti, akými sú napríklad príjmy, majetkové pomery a rodinná situácia.

3. Právna pomoc sa neposkytne, ak žaloba, v súvislosti s ktorou sa o ňu žiada, je zjavne neprípustná alebo zjavne nedôvodná.

Článok 96

Formálne podmienky

1. O právnu pomoc možno požiadať pred podaním žaloby alebo po jej podaní.

Žiadosť nemusí vyhotoviť advokát.

2. K žiadosti sa prikladajú všetky dokumenty, ktoré umožňujú posúdiť ekonomickú situáciu žiadateľa, najmä potvrdenie príslušného vnútroštátneho orgánu o tejto ekonomickej situácii.

Ak sa žiadosť podá pred žalobou, žiadateľ v žiadosti stručne uvedie predmet zamýšľanej žaloby, skutkové okolnosti veci a tvrdenia, na ktorých sa bude žaloba zakladať. K žiadosti sa musia pripojiť dokumenty preukazujúce tieto tvrdenia.

3. V súlade s článkom 120 môže Súd stanoviť, že podanie žiadosti o poskytnutie právnej pomoci je potrebné urobiť na úradnom tlačive.

Článok 97

Postup

1. Predtým, ako Súd rozhodne o žiadosti o právnu pomoc, vyzve druhého účastníka konania, aby podal svoje písomné pripomienky; neurobí tak, ak z predložených dokumentov zjavne vyplýva, že podmienky podľa článku 95 ods. 2 nie sú splnené, alebo že podmienky podľa článku 95 ods. 3 sú splnené.

2. O žiadosti o právnu pomoc rozhodne uznesením predseda Súdu alebo predseda, ak sa už vec pridelila komore. Rozhodnutie o tejto otázke môže postúpiť Súdu.

Uznesenie o zamietnutí právnej pomoci sa musí odôvodniť.

3. V uznesení, ktorým sa prizná právna pomoc, sa ustanoví advokát, ktorý bude zastupovať žiadateľa v súdnom konaní.

Ak sám žiadateľ nenavrhol advokáta, alebo ak nie je dôvodné schváliť jeho výber, tajomník zašle uznesenie, ktorým sa priznala právna pomoc, spolu s kópiou žiadosti príslušnému orgánu dotknutého členského štátu, ktorý je uvedený v prílohe II doplnkového rokovacieho poriadku k Rokovaciemu poriadku Súdneho dvora. Advokát poverený zastupovaním žiadateľa je ustanovený na základe návrhov, ktoré predloží tento orgán.

V uznesení, ktorým sa priznáva právna pomoc, možno určiť sumu, ktorá bude zaplatená advokátovi ustanovenému pre zastupovanie žiadateľa, alebo stanoviť výšku, ktorú výdavky a odmena advokáta v zásade nebudú môcť prekročiť. V uznesení možno stanoviť, že žiadateľ so zreteľom na jeho ekonomickú situáciu prispeje na trovy uvedené v článku 95 ods. 1.

4. Podaním žiadosti o právnu pomoc sa prerušuje plynutie lehoty určenej na podanie žaloby až do dňa doručenia uznesenia, ktorým sa rozhodne o tejto žiadosti, alebo v prípadoch uvedených v odseku 3 druhom pododseku do dňa doručenia uznesenia o ustanovení advokáta povereného zastupovaním žiadateľa.

5. Ak sa v priebehu konania zmenili podmienky, na základe ktorých bola priznaná právna pomoc, predseda ju môže na návrh alebo i bez návrhu a po vypočutí žiadateľa odňať. Rozhodnutie o tejto otázke môže postúpiť Súdu.

Uznesenie, ktorým sa odníma právna pomoc, sa musí odôvodniť.

6. Proti uzneseniam vydaným podľa tohto článku nie je možné podať opravný prostriedok.

Článok 98

Zálohy – Zaplatenie trov konania pokladňou

1. V prípade priznania právnej pomoci môže predseda na návrh advokáta žiadateľa rozhodnúť o tom, že mu bude poskytnutá záloha.

2. Ak na základe rozhodnutia, ktorým sa konanie končí, osoba, ktorej bola poskytnutá právna pomoc, znáša svoje vlastné trovy konania, predseda určí odôvodneným uznesením, ktoré nemožno napadnúť opravným prostriedkom, výdavky a odmenu advokáta, ktoré uhradí pokladňa Súdu. Rozhodnutie o tejto otázke môže postúpiť Súdu.

3. Ak v rozhodnutí, ktorým sa konanie končí, Súd zaviazal iného účastníka konania na náhradu trov konania vzniknutých osobe, ktorej bola poskytnutá právna pomoc, tento účastník konania je povinný nahradiť pokladni Súdu peňažné zálohy poskytnuté na základe priznanej pomoci.

V prípade námietky alebo ak účastník konania nevyhovie žiadosti tajomníka o náhradu týchto peňažných záloh, rozhodne predseda odôvodneným uznesením, ktoré nemožno napadnúť opravným prostriedkom. Rozhodnutie o tejto otázke môže postúpiť Súdu.

4. Ak osoba, ktorej bola poskytnutá právna pomoc, nemá vo veci úspech, môže Súd, ak to vyžaduje spravodlivé zaobchádzanie, pri rozhodovaní o trovách konania v rozhodnutí, ktorým sa konanie končí, vysloviť, že jeden alebo viacero ďalších účastníkov konania znášajú svoje vlastné trovy konania, alebo že tieto trovy konania úplne alebo čiastočne nahradí pokladňa Súdu v rámci právnej pomoci.

Kapitola desiata

DORUČOVANIE

Článok 99

Doručovanie

1. Doručovanie predpísané týmto poriadkom zabezpečuje tajomník:

— ak si zvolil adresát adresu na doručovanie v mieste sídla Súdu, zaslaním kópie príslušného dokumentu doporučenou poštovou zásielkou spolu s potvrdením o doručení alebo osobným odovzdaním kópie príslušného dokumentu, ktorého prevzatie adresát potvrdí, alebo

— ak v súlade s článkom 35 ods. 3 alebo článkom 39 ods. 1 druhým pododsekom adresát súhlasil s doručovaním prostredníctvom technického komunikačného prostriedku dostupného Súdu, týmto prostriedkom.

Kópie doručovaných písomností vyhotovuje a ich pravosť overuje tajomník okrem prípadov, keď ide o písomnosti účastníkov konania podľa článku 34 ods. 1 druhého pododseku.

2. Ak je to nevyhnutné z technických dôvodov, najmä s ohľadom na rozsah písomností, alebo ak je písomnosť, ktorá sa má doručiť, rozsudkom alebo uznesením, písomnosť sa doručí v prípade, že si adresát nezvolil adresu na účely doručovania, na adresu jeho bydliska spôsobom uvedeným v odseku 1 prvej zarážke. Adresát je o tom upovedomený prostredníctvom faxu alebo akýmkoľvek iným technickým komunikačným prostriedkom dostupným Súdu. Doporučená poštová zásielka sa považuje za doručenú adresátovi desiaty deň po jej podaní na pošte v mieste, kde má Súd svoje sídlo, ak nie je preukázané poštovou doručenkou, že zásielka bola prijatá v iný deň, alebo ak adresát neinformuje tajomníka v lehote troch týždňov od upovedomenia faxom alebo iným technickým komunikačným prostriedkom, že mu písomnosť nebola doručená.

Kapitola jedenásta

LEHOTY

Článok 100

Počítanie lehôt – Lehota zohľadňujúca vzdialenosť

1. Procesné lehoty uvedené v zmluvách, v Štatúte alebo v tomto poriadku sa počítajú takto:

a) ak sa lehota vyjadrená v dňoch, týždňoch, mesiacoch alebo rokoch viaže na určitú udalosť alebo úkon, deň, kedy takáto udalosť nastala alebo bol urobený takýto úkon, sa do lehoty nezapočítava;

b) lehota vyjadrená v týždňoch, mesiacoch alebo rokoch sa končí uplynutím dňa, ktorý má v poslednom týždni, mesiaci alebo roku rovnaké pomenovanie alebo číslo, ako deň, kedy nastala udalosť alebo bol urobený úkon určujúci začiatok plynutia lehoty. Ak pri lehote vyjadrenej v mesiacoch alebo rokoch v poslednom mesiaci takýto deň chýba, lehota sa končí uplynutím posledného dňa mesiaca;

c) ak je lehota vyjadrená v mesiacoch a v dňoch, počítajú sa najprv celé mesiace a potom dni;

d) lehoty zahŕňajú oficiálne sviatky, nedele a soboty;

e) lehoty neprestávajú plynúť počas súdnych prázdnin.

2. Ak pripadne koniec lehoty na sobotu, nedeľu alebo na oficiálny sviatok, je posledným dňom lehoty najbližší nasledujúci pracovný deň.

Zoznam oficiálnych sviatkov vypracovaný Súdnym dvorom, ktorý sa uverejní v Úradnom vestníku Európskej únie, je platný aj pre Súd.

3. K procesným lehotám sa pripočíta 10-dňová lehota zohľadňujúca vzdialenosť.

Článok 101

Predĺženie lehoty – Splnomocnenie

1. Lehota určená podľa tohto poriadku môže byť predĺžená orgánom, ktorý ju určil.

2. Predseda môže na určenie, ako aj na predĺženie niektorých lehôt, ktorých určovanie mu prináleží, splnomocniť tajomníka.

HLAVA III

OSOBITNÉ DRUHY KONANIA

Kapitola prvá

ODKLAD VÝKONU A INÉ PREDBEŽNÉ OPATRENIA

Článok 102

Návrh na nariadenie predbežných opatrení

1. Návrh na odklad výkonu aktu prijatého inštitúciou podľa článku 278 ZFEÚ a článku 157 ZESAE je prípustný len vtedy, ak žalobca napadol tento akt žalobou na Súde.

Návrh na nariadenie iných predbežných opatrení podľa článku 279 ZFEÚ je prípustný len vtedy, ak bol podaný účastníkom konania vo veci, ktorá bola predložená Súdu, a ak sa týka tejto veci.

Takéto návrhy možno podať po predložení sťažnosti upravenej v článku 90 ods. 2 služobného poriadku v súlade s podmienkami stanovenými v jeho článku 91 ods. 4.

2. Návrhy uvedené v odseku 1 tohto článku musia uvádzať predmet konania, okolnosti preukazujúce naliehavosť, ako aj skutkové a právne dôvody, ktoré na prvý pohľad odôvodňujú nariadenie navrhovaných predbežných opatrení.

3. Návrh sa podáva ako samostatné podanie v súlade s ustanoveniami článkov 34 a 35.

Článok 103

Právomoc predsedu Súdu

1. Predseda Súdu rozhodne o návrhoch podaných podľa článku 102 ods. 1.

2. V prípade neprítomnosti alebo prekážky vo výkone funkcie predsedu Súdu ho nahradí iný sudca v súlade s podmienkami stanovenými v rozhodnutí Súdu uverejnenom v Úradnom vestníku Európskej únie.

Článok 104

Postup

1. Návrh sa doručí ďalšiemu účastníkovi konania, ktorému predseda Súdu určí krátku lehotu na predloženie písomných alebo ústnych pripomienok.

2. Predseda Súdu rozhodne v prípade potreby o prijatí opatrení týkajúcich sa vedenia konania alebo o nariadení dokazovania.

3. Predseda Súdu môže vyhovieť návrhu ešte predtým, ako druhý účastník konania predloží svoje pripomienky. Toto rozhodnutie môže byť v priebehu konania zmenené alebo zrušené aj bez návrhu.

Článok 105

Rozhodnutie o predbežných opatreniach

1. O návrhu sa rozhodne odôvodneným uznesením.

2. Výkon uznesenia môže byť podmienený tým, že žalobca zloží zábezpeku, ktorej výška a spôsob poskytnutia sa určia s prihliadnutím na okolnosti.

3. Uznesenie môže určiť dobu trvania predbežného opatrenia. Ak túto dobu uznesenie neurčuje, predbežné opatrenie zaniká dňom vyhlásenia rozsudku, ktorým sa konanie končí.

4. Uznesenie má predbežnú povahu a nemá vplyv na rozhodnutie Súdu vo veci samej.

Článok 106

Zmena okolností

Ak sa zmenili okolnosti, na návrh účastníka konania možno uznesenie kedykoľvek zmeniť alebo zrušiť.

Článok 107

Nový návrh

Zamietnutie návrhu na nariadenie predbežného opatrenia nebráni účastníkovi konania, ktorý ho podal, aby podal ďalší návrh založený na nových skutočnostiach.

Článok 108

Odklad núteného výkonu

Ustanovenia tejto kapitoly sa použijú primerane na návrhy na odklad núteného výkonu aktu inštitúcie, ktoré boli predložené podľa článkov 280 a 299 ZFEÚ a článku 164 ZESAE.

V uznesení, ktorým sa návrhu vyhovie, sa prípadne určí deň, ku ktorému predbežné opatrenie zaniká.

Kapitola druhá

VEDĽAJŠÍ ÚČASTNÍCI KONANIA

Článok 109

Návrh na vstup vedľajšieho účastníka do konania

1. Návrh na vstup vedľajšieho účastníka do konania musí byť podaný najneskôr do štyroch týždňov od uverejnenia oznámenia upraveného v článku 37 ods. 2.

2. Návrh obsahuje:

a) označenie veci;

b) označenie účastníkov konania;

c) meno a adresu vedľajšieho účastníka konania;

d) adresu vedľajšieho účastníka konania na doručovanie v mieste sídla Súdu alebo označenie technického komunikačného prostriedku dostupného Súdu, prostredníctvom ktorého môžu byť doručované písomnosti jeho zástupcovi, spolu so súhlasom s takýmto doručovaním;

e) návrhy rozhodnutia vedľajšieho účastníka konania, ktorými podporuje alebo zamieta návrhy žalobcu;

f) opis okolností preukazujúcich právo vstúpiť do konania na základe článku 40 druhého odseku Štatútu alebo na základe osobitného ustanovenia.

3. Články 34 a 35 sa použijú primerane.

4. Vedľajší účastník konania je zastúpený podľa článku 19 Štatútu.

5. Návrh na vstup vedľajšieho účastníka do konania sa doručí účastníkom konania, aby sa im umožnilo predložiť svoje písomné alebo ústne pripomienky a v prípade potreby označiť kancelárii Súdu písomnosti, ktoré považujú za tajné alebo dôverné, a teda si neželajú, aby boli oznámené vedľajším účastníkom konania.

6. Predseda rozhodne o návrhu uznesením alebo návrh postúpi na rozhodnutie Súdu. Uznesenie o zamietnutí návrhu sa musí odôvodniť.

Článok 110

Podmienky vstupu vedľajšieho účastníka do konania

1. Ak sa vyhovie návrhu na vstup vedľajšieho účastníka do konania, predseda určí lehotu, počas ktorej môže vedľajší účastník predložiť svoje vyjadrenie.

2. Vedľajší účastník konania obdrží kópie všetkých procesných dokumentov, ktoré boli doručené účastníkom konania. Na žiadosť niektorého účastníka konania nemusí predseda poskytnúť tajné alebo dôverné písomnosti.

3. Vyjadrenie vedľajšieho účastníka obsahuje:

a) návrhy vedľajšieho účastníka konania;

b) dôvody a tvrdenia vedľajšieho účastníka konania;

c) v prípade potreby návrhy dôkazov.

4. Návrhy vedľajšieho účastníka konania sú prípustné iba vtedy, ak obsahujú návrhy na úplnú alebo čiastočnú podporu návrhov niektorého z účastníkov konania.

5. Po podaní vyjadrenia vedľajšieho účastníka konania určí predseda účastníkom konania lehotu, počas ktorej sa k nemu môžu písomne vyjadriť alebo ich vyzve, aby tak urobili v priebehu ústnej časti konania.

6. Pokiaľ ustanovenia tohto poriadku neustanovujú inak, na účely tohto rokovacieho poriadku sa vedľajší účastník konania považuje za účastníka konania.

Článok 111

Výzva na vstup vedľajšieho účastníka do konania

1. Predseda môže kedykoľvek v priebehu konania po vypočutí účastníkov konania vyzvať osobu, inštitúciu alebo členský štát, ktorí sú dotknutí prejednávaným sporom, aby oznámili Súdu, či chcú vstúpiť do konania ako vedľajší účastníci konania. Oznámenie upravené v článku 37 ods. 2 sa uvedie v tejto výzve.

2. Ak dotknutá osoba, inštitúcia alebo členský štát oznámi Súdu v lehote ustanovenej predsedom, že vstúpi do konania, predseda o tom informuje účastníkov konania, aby im umožnil v prípade potreby označiť kancelárii Súdu písomnosti, ktoré považujú za tajné alebo dôverné, a teda si neželajú, aby boli oznámené dotknutej osobe, inštitúcii alebo členskému štátu.

Ustanovenia článku 110 ods. 2 sa použijú primerane.

3. Dotknutá osoba, inštitúcia alebo členský štát predloží svoje vyjadrenie v lehote jedného mesiaca od oznámenia procesných dokumentov.

Ustanovenia článkov 34, 35, článku 109 ods. 2 písm. a) až e) a ods. 4 a článku 110 ods. 3 až 6 sa použijú primerane.

Kapitola tretia

ODVOLANIA A VECI VRÁTENÉ SÚDU NA ĎALŠIE KONANIE

Článok 112

Podmienky odvolania proti rozhodnutiam Súdu

Odvolanie na Všeobecný súd proti rozsudkom a uzneseniam Súdu možno podať v súlade s podmienkami upravenými v článkoch 9 až 12 prílohy I Štatútu.

Článok 113

Vrátenie veci na ďalšie konanie po zrušení rozhodnutia Súdu – Pridelenie vrátenej veci

1. Ak Všeobecný súd po zrušení rozsudku alebo uznesenia Súdu vráti vec na ďalšie konanie Súdu v súlade s článkom 13 prílohy I Štatútu, Súd začne konanie na základe rozsudku o vrátení veci.

2. Predseda Súdu pridelí vec buď rozhodovaciemu zloženiu, ktoré vydalo zrušené rozhodnutie, alebo inému rozhodovaciemu zloženiu.

Ak sa však zrušilo rozhodnutie samosudcu, predseda Súdu pridelí vec komore zloženej z troch sudcov, ku ktorej nie je pridelený tento sudca.

Článok 114

Preskúmanie veci vrátenej na ďalšie konanie

1. Žalobca môže v lehote dvoch mesiacov odvtedy, ako mu bol doručený rozsudok Všeobecného súdu, podať písomné vyjadrenie so svojimi pripomienkami.

2. Žalovaný môže v lehote jedného mesiaca odvtedy, ako mu bolo doručené toto vyjadrenie, podať písomné vyjadrenie so svojimi pripomienkami. Lehota na podanie vyjadrenia žalovaného nesmie byť kratšia ako dva mesiace odvtedy, ako mu bol doručený rozsudok Všeobecného súdu.

3. Vedľajší účastník konania môže v lehote jedného mesiaca odvtedy, ako mu boli súčasne doručené vyjadrenia žalobcu a žalovaného, podať písomné vyjadrenie so svojimi pripomienkami. Lehota na podanie vyjadrenia vedľajšieho účastníka konania nesmie byť kratšia ako dva mesiace odvtedy, ako mu bol doručený rozsudok Všeobecného súdu.

4. Odchylne od ustanovení odsekov 1 až 3 ak v čase, keď bol vyhlásený rozsudok o odvolaní, nebola písomná časť konania pred Súdom ukončená, Súd pokračuje v konaní od štádia, v akom sa nachádzalo v rámci opatrení týkajúcich sa vedenia konania prijatých Súdom.

5. Ak to okolnosti odôvodňujú, môže Súd povoliť, aby sa podali doplňujúce písomné vyjadrenia s pripomienkami.

6. Konanie prebieha v súlade s ustanoveniami hlavy II tohto rokovacieho poriadku.

Článok 115

Trovy konania

Súd rozhodne o trovách konania na Súde a o trovách konania na Všeobecnom súde.

Kapitola štvrtá

ROZSUDKY PRE ZMEŠKANIE A NÁVRHY NA ICH ZRUŠENIE

Článok 116

Postup

1. Ak sa žalovaný, ktorému bola riadne doručená žaloba, nevyjadrí k tejto žalobe v požadovanej forme a lehote, žalobca môže navrhnúť, aby sa rozhodlo o veci rozsudkom pre zmeškanie.

Návrh na rozhodnutie o veci rozsudkom pre zmeškanie sa doručí žalovanému. Súd môže rozhodnúť o otvorení ústnej časti konania o návrhu.

2. Pred vyhlásením rozsudku pre zmeškanie Súd posúdi prípustnosť žaloby na konanie a preskúma, či boli splnené procesné náležitosti a či je žaloba zjavne dôvodná. Súd môže nariadiť dokazovanie.

3. Rozsudok pre zmeškanie je vykonateľný.

Súd však môže prerušiť výkon rozhodnutia do času, než rozhodne o návrhu podľa odseku 4 alebo výkon rozhodnutia podmieni zložením zábezpeky, ktorej výška a spôsob zloženia sa určia s prihliadnutím na okolnosti; táto zábezpeka sa vráti, ak nebol podaný návrh na zrušenie rozsudku alebo ak bol takýto návrh zamietnutý.

4. Proti rozsudku pre zmeškanie môže byť podaný návrh na zrušenie.

Návrh na zrušenie rozsudku musí byť podaný do jedného mesiaca odo dňa doručenia rozsudku.

Musí spĺňať náležitosti uvedené v článkoch 34 a 35.

5. Po doručení návrhu predseda rozhodovacieho zloženia určí druhému účastníkovi konania lehotu na predloženie jeho písomných pripomienok.

Konanie ďalej prebieha v súlade s ustanoveniami hlavy II tohto poriadku.

6. Súd rozhodne rozsudkom, proti ktorému nemožno podať návrh na zrušenie. Originál tohto rozsudku sa priloží k originálu rozsudku pre zmeškanie. Poznámka o rozsudku vo veci návrhu na zrušenie rozsudku sa vykoná na okraji originálu rozsudku pre zmeškanie.

Kapitola piata

MIMORIADNE OPRAVNÉ PROSTRIEDKY

Článok 117

Návrh tretej osoby na zmenu rozhodnutia

1. V súlade s článkom 42 Štatútu môžu tretie osoby podať návrh na zmenu rozhodnutia, ak sa s nimi nekonalo ako s účastníkmi konania a sú týmto rozhodnutím poškodené na svojich právach.

Ak bolo napadnuté rozhodnutie uverejnené v Úradnom vestníku Európskej únie, návrh na jeho zmenu musí byť podaný v lehote dvoch mesiacov od tohto uverejnenia.

2. Ustanovenia článkov 34 a 35 tohto poriadku sa použijú primerane aj na návrh tretej osoby na zmenu rozhodnutia, ktorý musí navyše obsahovať:

a) označenie napadnutého rozhodnutia;

b) dôvody, pre ktoré rozhodnutie poškodzuje práva tretej osoby;

c) dôvody, pre ktoré sa tretia osoba nemohla zúčastniť pôvodného konania pred Súdom.

Návrh smeruje voči všetkým účastníkom pôvodného konania.

Návrh tretej osoby na zmenu rozhodnutia sa pridelí rozhodovaciemu zloženiu, ktoré vyhlásilo napadnuté rozhodnutie.

3. Napadnuté rozhodnutie sa zmení v rozsahu, v akom sa vyhovelo návrhu tretej osoby.

Originál rozsudku vyhláseného v konaní o návrhu tretej osoby sa priloží k originálu napadnutého rozhodnutia. Poznámka o rozsudku vyhlásenom v konaní o návrhu tretej osoby sa vykoná na okraji originálu napadnutého rozhodnutia.

4. Ak sa odvolanie podané na Všeobecný súd a návrh tretej osoby na zmenu rozhodnutia podaný na Súd týkajú rovnakého rozhodnutia Súdu, môže Súd po vypočutí účastníkov konania prerušiť konanie do vyhlásenia rozsudku Všeobecného súdu.

5. Na návrh tretej osoby môže Súd rozhodnúť o odklade výkonu napadnutého rozhodnutia. Ustanovenia prvej kapitoly hlavy III sa použijú primerane.

Článok 118

Výklad rozhodnutí Súdu

1. V súlade s článkom 43 Štatútu, ak existujú pochybnosti o zmysle a účinkoch rozhodnutia, je Súd príslušný ho vyložiť na žiadosť jedného z účastníkov alebo inštitúcie, ak na tom preukážu oprávnený záujem.

Podanie návrhu na výklad rozhodnutia nie je obmedzené lehotami.

2. Ustanovenia článkov 34 a 35 tohto poriadku sa použijú primerane aj na návrh na výklad rozhodnutia, ktorý musí navyše obsahovať:

a) označenie dotknutého rozhodnutia;

b) označenie textu, o ktorého výklad sa žiada.

Návrh smeruje voči všetkým účastníkom konania, ktorých sa rozhodnutie týka.

Návrh na výklad sa pridelí komore, ktorá vyhlásila rozhodnutie, ktoré je predmetom tohto návrhu.

3. Súd rozhodne rozsudkom potom, čo bola daná možnosť účastníkom konania predložiť svoje pripomienky.

Originál výkladového rozsudku sa priloží k originálu vykladaného rozhodnutia. Poznámka o výkladovom rozsudku sa vykoná na okraji originálu vykladaného rozhodnutia.

4. Ak sa odvolanie podané na Všeobecný súd a návrh na výklad rozhodnutia podaný na Súd týkajú rovnakého rozhodnutia Súdu, môže Súd po vypočutí účastníkov konania prerušiť konanie do vyhlásenia rozsudku Všeobecného súdu.

Článok 119

Obnova konania

1. Návrh na obnovu konania možno v súlade s článkom 44 Štatútu podať len vtedy, ak boli zistené skutočnosti rozhodujúceho významu, ktoré v dobe vyhlásenia rozhodnutia neboli známe Súdu a účastníkovi konania, ktorý obnovu navrhuje.

Bez toho, aby bola dotknutá lehota desiatich rokov uvedená v článku 44 treťom odseku Štatútu, návrh na obnovu konania musí byť podaný do troch mesiacov odo dňa, keď sa navrhovateľ dozvedel o skutočnostiach odôvodňujúcich návrh.

2. Ustanovenia článkov 34 a 35 tohto poriadku sa použijú primerane aj na návrh na obnovu konania, ktorý musí navyše obsahovať:

a) označenie napadnutého rozhodnutia;

b) označenie napadnutých častí rozhodnutia;

c) dôvody obnovy;

d) označenie dôkazov preukazujúcich existenciu skutočností, ktoré sú dôvodom obnovy konania, a dôkazov preukazujúcich dodržanie lehoty ustanovenej v odseku 1 tohto článku.

Návrh smeruje voči všetkým účastníkom konania, v ktorom bolo napadnuté rozhodnutie vyhlásené.

Návrh na obnovu konania sa pridelí rozhodovaciemu zloženiu, ktoré vyhlásilo napadnuté rozhodnutie.

3. Súd rozhodne rozsudkom o prípustnosti návrhu so zreteľom na písomné pripomienky účastníkov konania.

Ak Súd vyhlási, že je návrh prípustný, vec sa ďalej prejednáva ústne, pokiaľ nerozhodne inak. Súd rozhodne rozsudkom.

Originál rozsudku vydaného v konaní o obnove sa priloží k originálu pôvodného rozhodnutia. Poznámka o rozsudku vydanom v konaní o obnove sa vykoná na okraji originálu pôvodného rozhodnutia.

4. Ak sa odvolanie podané na Všeobecný súd a návrh na obnovu konania podaný na Súd týkajú rovnakého rozhodnutia Súdu, môže Súd po vypočutí účastníkov konania prerušiť konanie do vyhlásenia rozsudku Všeobecného súdu.

ZÁVEREČNÉ USTANOVENIA

Článok 120

Praktické pokyny Súdu

Súd môže vydať praktické pokyny týkajúce sa najmä prípravy a priebehu pojednávaní, urovnania sporov zmierom, ako aj podávania vyjadrení a písomných pripomienok.

Článok 121

Uverejnenie rokovacieho poriadku

Tento poriadok, ktorého znenie v jazykoch konania uvedených v Rokovacom poriadku Všeobecného súdu je záväzné, sa uverejní v Úradnom vestníku Európskej únie. Nadobudne účinnosť prvý deň tretieho mesiaca nasledujúceho po jeho uverejnení.

Článok 122

Prechodné ustanovenia o trovách konania

Ustanovenia ôsmej kapitoly hlavy II o trovách konania a súdnych výdavkoch sa uplatnia až na konania začaté na Súde po nadobudnutí účinnosti tohto poriadku.

Na konania prebiehajúce na Súde pred nadobudnutím účinnosti tohto poriadku sa budú uplatňovať mutatis mutandis príslušné ustanovenia Rokovacieho poriadku Všeobecného súdu.

OBSAH

ÚVODNÉ USTANOVENIE

Článok 1 Vymedzenie pojmov

HLAVA I ORGANIZÁCIA SÚDU

Kapitola prvá PREDSEDA A ČLENOVIA SÚDU

Článok 2 Funkčné obdobie sudcov

Článok 3 Zloženie sľubu

Článok 4 Odvolanie a uvoľnenie z funkcie sudcu

Článok 5 Poradie

Článok 6 Voľba predsedu Súdu

Článok 7 Právomoci predsedu Súdu

Článok 8 Nahradenie predsedu Súdu

Kapitola druhá ROZHODOVACIE ZLOŽENIA

Článok 9 Rozhodovacie zloženia

Článok 10 Vytváranie komôr

Článok 11 Predsedovia komôr

Článok 12 Riadne rozhodovacie zloženie – Prideľovanie vecí komorám

Článok 13 Postúpenie veci plénu alebo komore zloženej z piatich sudcov

Článok 14 Postúpenie veci samosudcovi

Kapitola tretia KANCELÁRIA SÚDU A INÉ ODDELENIA

Oddiel prvý – Kancelária Súdu

Článok 15 Vymenovanie tajomníka

Článok 16 Skončenie výkonu funkcie tajomníka

Článok 17 Zástupca tajomníka

Článok 18 Neprítomnosť tajomníka alebo iná prekážka

Článok 19 Povinnosti tajomníka

Článok 20 Vedenie registra

Oddiel druhý – Iné oddelenia

Článok 21 Úradníci a ostatní zamestnanci

Článok 22 Správa a finančné riadenie Súdu

Kapitola štvrtá ČINNOSŤ SÚDU

Článok 23 Dátum, hodina a miesto zasadnutia Súdu

Článok 24 Kvórum

Článok 25 Neprítomnosť alebo prekážka vo výkone funkcie sudcu

Článok 26 Neprítomnosť alebo prekážka vo výkone funkcie sudcu komory zloženej z piatich sudcov pred pojednávaním

Článok 27 Porada

Článok 28 Súdne prázdniny

Kapitola piata JAZYKOVÝ REŽIM

Článok 29 Jazykový režim

Kapitola šiesta PRÁVA A POVINNOSTI ZÁSTUPCOV ÚČASTNÍKOV KONANIA

Článok 30 Výsady, imunity a výhody

Článok 31 Postavenie zástupcov účastníkov konania

Článok 32 Vylúčenie z konania

HLAVA II KONANIE

Kapitola prvá PÍSOMNÁ ČASŤ KONANIA

Článok 33 Všeobecné ustanovenia

Článok 34 Predkladanie podaní

Článok 35 Žaloba

Článok 36 Odstránenie nedostatkov podania

Článok 37 Doručenie žaloby a oznámenie v úradnom vestníku

Článok 38 Prvé pridelenie veci rozhodovaciemu zloženiu

Článok 39 Vyjadrenie žalovaného

Článok 40 Zaslanie Rade a Komisii

Článok 41 Druhá výmena písomných vyjadrení

Článok 42 Návrhy nových dôkazov

Článok 43 Nové dôvody

Článok 44 Dokumenty a podania – Dôvernosť – Anonymita

Článok 45 Predbežná správa

Článok 46 Súvisiace veci – Spojenie na spoločné konanie

Článok 47 Poradie prejednávania vecí

Kapitola druhá ÚSTNA ČASŤ KONANIA

Článok 48 Konanie pojednávania

Článok 49 Dátum pojednávania

Článok 50 Neprítomnosť účastníkov konania na pojednávaní

Článok 51 Priebeh pojednávania

Článok 52 Skončenie ústnej časti konania

Článok 53 Zápisnica z pojednávania

Kapitola tretia OPATRENIA TÝKAJÚCE SA VEDENIA KONANIA A DOKAZOVANIE

Článok 54 Všeobecné ustanovenia

Oddiel prvý – Opatrenia týkajúce sa vedenia konania

Článok 55 Účel a druhy opatrení

Článok 56 Postup

Druhý oddiel – Dokazovanie

Článok 57 Druhy

Článok 58 Postup

Oddiel tretí – Predvolanie a výsluch svedkov a znalcov

Článok 59 Predvolanie svedkov

Článok 60 Výsluch svedkov

Článok 61 Povinnosti svedkov

Článok 62 Znalecký posudok

Článok 63 Prísaha

Článok 64 Krivá výpoveď – Nepravdivý znalecký posudok

Článok 65 Námietka voči svedkovi alebo znalcovi

Článok 66 Náhrady – Odmeny

Článok 67 Dožiadanie

Kapitola štvrtá UROVNANIE SPOROV ZMIEROM

Článok 68 Postup

Článok 69 Zmier účastníkov konania

Článok 70 Urovnanie sporu zmierom a súdne konanie

Kapitola piata PRERUŠENIE KONANIA A POSTÚPENIE VECI SÚDNEMU DVORU ALEBO VŠEOBECNÉMU SÚDU

Článok 71 Predpoklady prerušenia konania a postup

Článok 72 Trvanie a účinnosť prerušenia konania

Článok 73 Postúpenie

Kapitola šiesta SPÄŤVZATIE ŽALOBY, ZASTAVENIE KONANIA, NEDOSTATKY PODMIENOK A PREKÁŽKY KONANIA

Článok 74 Späťvzatie žaloby

Článok 75 Zastavenie konania

Článok 76 Zjavné dôvody pre odmietnutie žaloby

Článok 77 Prekážky konania z dôvodu verejného záujmu

Článok 78 Žiadosť o vydanie rozhodnutia pred prejednaním veci samej

Kapitola siedma ROZSUDKY A UZNESENIA

Článok 79 Rozsudok

Článok 80 Vyhlásenie rozsudku

Článok 81 Uznesenie

Článok 82 Vydanie uznesenia

Článok 83 Nadobudnutie záväznosti

Článok 84 Oprava rozhodnutí

Článok 85 Opomenutie rozhodnutia o trovách konania

Kapitola ôsma TROVY KONANIA A SÚDNE VÝDAVKY

Článok 86 Rozhodnutie o trovách konania

Článok 87 Náhrada trov konania – Všeobecné pravidlá

Článok 88 Úmyselne spôsobené trovy konania

Článok 89 Náhrada trov konania – Osobitné prípady

Článok 90 Trovy núteného výkonu rozhodnutia

Článok 91 Nahraditeľné trovy konania

Článok 92 Námietka o trovách konania

Článok 93 Platenie

Článok 94 Súdne výdavky

Kapitola deviata PRÁVNA POMOC

Článok 95 Vecné podmienky

Článok 96 Formálne podmienky

Článok 97 Postup

Článok 98 Zálohy – Zaplatenie trov konania pokladňou

Kapitola desiata DORUČOVANIE

Článok 99 Doručovanie

Kapitola jedenásta LEHOTY

Článok 100 Počítanie lehôt – Lehota zohľadňujúca vzdialenosť

Článok 101 Predĺženie lehoty – Splnomocnenie

HLAVA III OSOBITNÉ DRUHY KONANIA

Kapitola prvá ODKLAD VÝKONU A INÉ PREDBEŽNÉ OPATRENIA

Článok 102 Návrh na nariadenie predbežných opatrení

Článok 103 Právomoc predsedu Súdu

Článok 104 Postup

Článok 105 Rozhodnutie o predbežných opatreniach

Článok 106 Zmena okolností

Článok 107 Nový návrh

Článok 108 Odklad núteného výkonu

Kapitola druhá VEDĽAJŠÍ ÚČASTNÍCI KONANIA

Článok 109 Návrh na vstup vedľajšieho účastníka do konania

Článok 110 Podmienky vstupu vedľajšieho účastníka do konania

Článok 111 Výzva na vstup vedľajšieho účastníka do konania

Kapitola tretia ODVOLANIA A VECI VRÁTENÉ SÚDU NA ĎALŠIE KONANIE

Článok 112 Podmienky odvolania proti rozhodnutiam Súdu

Článok 113 Vrátenie veci na ďalšie konanie po zrušení rozhodnutia Súdu – Pridelenie vrátenej veci

Článok 114 Preskúmanie veci vrátenej na ďalšie konanie

Článok 115 Trovy konania

Kapitola štvrtá ROZSUDKY PRE ZMEŠKANIE A NÁVRHY NA ICH ZRUŠENIE

Článok 116 Postup

Kapitola piata MIMORIADNE OPRAVNÉ PROSTRIEDKY

Článok 117 Návrh tretej osoby na zmenu rozhodnutia

Článok 118 Výklad rozhodnutí Súdu

Článok 119 Obnova konania

ZÁVEREČNÉ USTANOVENIA

Článok 120 Praktické pokyny Súdu

Článok 121 Uverejnenie rokovacieho poriadku

Článok 122 Prechodné ustanovenia o trovách konania

Obsah

(1) Ú. v. EÚ L 225, 29. 8. 2007, s. 1, opravy Ú. v. EÚ L 69, 13. 3. 2008, s. 37 ; zmeny a doplnenia prijaté 14. januára 2009, Ú. v. EÚ L 24, 28. 1. 2009, s. 10, a zmeny a doplnenia prijaté 17. marca 2010, uverejnené v Ú. v. EÚ L 92, 13. 4. 2010, s. 17.